Pewajaran Makna Kata dalam Penulisan Sajak

Oleh Mohidin Haji Malek

APABILA berbicara tentang penghasilan sajak, banyak yang telah diperkatakan oleh para pengulas lewat ruangan ini yang sudah pastinya dapat dijadikan pegangan serta panduan bagi pendatang baharu, khususnya para pelajar, bagi menghasilkan karya yang baik dan bermutu.  Namun demikian, sepanjang pemerhatian penulis semasa menaakul karya yang disiarkan untuk tujuan ulasan serta bimbingan, masih terkesan ketidakprihatinan penyumbang karya tentang aspek-aspek yang telah diperkatakan.

Penulis bukan berhasrat untuk menuding jari kepada pendatang baharu dalam dunia kepenulisan. Apatah lagi membantut semangat mereka yang berkobar-kobar untuk berkarya. Banyak faktor tersembunyi yang mungkin menyebabkan hal ketidakpekaan berlaku.  Antaranya termasuklah ketidaksampaian maklumat akibat masalah pengedaran akhbar yang menyiarkan ruangan ini. Hal yang sedemikian sukar untuk diatasi memandangkan struktur geografi negeri ini.

Namun, dalam konteks pengajaran dan pembelajaran, aspek pengulangan berupa salah satu komponen primer bagi tujuan memugar serta menyuburkan kembali ingatan tentang apa-apa juga ilmu pengetahuan yang tersimpan dalam arkib pemikiran.  Lantaran hal yang sedemikian, kaedah serta pendekatan yang berbeza perlu diterapkan agar tidak timbul pula kebosanan dalam kalangan pembaca tegar ruangan ini.

Selaras dengan hal yang sedemikian, sisi pandangan ulasan pada kali ini melihat akan kewajaran memaknakan diksi dalam bait sesebuah sajak. Sudut ini sememangnya nampak tipikal seandainya dilihat dari segi konteks yang literal sifatnya.  Bukannya sukar untuk mencari makna sesuatu perkataan. Buka sahaja mana-mana kamus, khususnya Kamus Dewan, akan terpapar makna perkataan yang dicari.  Malah untuk melihat dari aspek etimologi atau asal usul sesuatu perkataan pun mampu dilakukan dengan mudah.  Akan tetapi, dalam penulisan sajak, aspek perlambangan berupa suatu elemen yang mewujudkan ‘keindahan’ atau nilai estetika terhadap karya berkenaan.  Pernyataan ini mungkin tidak seratus peratus dipersetujui oleh sebilangan tertentu orang, akan tetapi, hakikatnya kreativiti dalam penghasilan sesebuah karya seni sewajarnya memiliki nilai keindahan.  Hal yang menjadi tarikan kepada khalayak untuk menyantuninya.

Di samping hal yang sedemikian, dalam pembinaan bait lewat diksi-diksi yang sesuai, sama ada sebagai perlambangan atau sebagai sebahagian daripada ‘jasad’ sajak yang dihasilkan, seharusnya tertitip mesej yang ingin disampaikan oleh pengkaryanya.  Bagi karyawan yang mapan, mesej yang diutarakan berupa falsafah yang amat berguna dalam konteks ‘memanusiakan manusia’, seperti yang lazim diutarakan oleh penulis sebelum ini.

Berlandaskan apa-apa yang telah diperkatakan, aspek memaknakan diksi atau perkataan wajar diberikan perhatian khusus.  Hal yang sedemikian ini boleh diibaratkan umpama membuat pilihan yang tepat bagi memaknakan kehidupan seseorang.  Lumrahnya manusia dihadirkan dengan pelbagai pilihan dalam kehidupan, sama ada dalam pembentukan sahsiah, cara atau gaya hidup, pekerjaan mahupun pasangan.  Terpulang kepada seseorang itu sendiri untuk membuat pilihan yang sama ada akan memberikan makna kepada kehidupan dalam konteks penterjemahan hidup yang selesa, bahagia, harmoni dan tenteram ataupun yang sebaliknya. Sudah pastinya keinginan untuk membuat pilihan yang terbaik menjadi pilihan primer.  Tidak ada seorang manusia pun yang menginginkan kehidupan sukar dan menyesakkan. Demikian pemerihalan pemilihan diksi yang akan membangkitkan keindahan kepada sesebuah sajak.  Pemilihan diksi yang tepat serta bersesuaian berupa proses ‘pembusanaan jasad sesebuah sajak’ daripada kain yang ditenun daripada benang halus dan lembut, tetapi utuh di samping penerapan motif-motif menarik dan dengan warna yang menawan deria tatap.

Bertitik tolak daripada hal sedemikian ini, penulis melaraskan daya taakul pada tiga buah sajak yang disiarkan dalam ruangan ini minggu lalu. Tiga buah sajak yang dimaksudkan, “Berbicaralah Seperti Rasulullah” nukilan Radiyah Affandi, “Andai Aku Bukan Ranting” tulisan Benedict Anak Samling dan “Manusia” karya Alice Mohd.

Membaca, menaakul serta mencerna ketiga-tiga buah sajak yang dihasilkan menerbitkan perasaan yang bercampur baur.  Namun, hal yang pasti, ketiga-tiga pengkarya berkenaan telah berusaha untuk menghasilkan sajak untuk tatapan khalayak pembaca.  Pun demikian, masih ada ruang untuk melakukan penambahbaikan bagi memantapkan karya-karya berkenaan.

Menaakul sajak “Berbicaralah Seperti Rasulullah”, Radiyah Affandi mengetengahkan satu mesej yang boleh dianggap berat.  Sajak ini boleh dikategorikan sebagai sajak sufi, seperti sajak “Hanya Engkau” nukilan Jalaludin Rumi, penyair Persia yang terkemuka. Bandingkan rangkap pertama sajak “Hanya Engkau” dengan sajak “Berbicaralah Seperti Rasulullah” seperti yang berikut;

Hanya Engkau

Dari seluruh semesta,

hanya engkau sahaja yang kupilih,

Apakah Engkau akan membiarkanku

duduk bersedih?

Berbicaralah Seperti Rasulullah

Dalam menyusun bicara

usah menyusuk jarum dusta

duri caci dan selumbar keji

Permulaan kedua-dua sajak ini membangkit keterujaan untuk menelusuri aliran ‘darah’ dalam ‘saraf’ sajak berkenaan.  Walaupun bersahaja, namun dalam konteks sajak Jalaludin, terselit suatu elemen ‘pemikat’ yang dihadirkan lewat pemilihan diksi yang sesuai dalam kerangka bait yang mudah.  Pertanyaan yang dihadirkan dalam baris ketiga dan keempat, menjentik naluri pembaca untuk mengetahui apakah ‘jawapan’ atau perungkaian kepada persoalan berkenaan.  Sajak “Berbicaralah Seperti Rasulullah”, turut terkesan unsur ‘pemikat’ namun tidak sedalam sajak “Hanya Engkau”.  Hal yang sedemikian disebabkan bayangan awal tentang apa-apa yang akan diutarakan Radiyah telah terpapar dalam tajuknya. Perkataan Engkau dan Rasulullah memiliki ciri pentakrifan yang berbeza. Satu bersifat subjektif atau umum, manakala satu lagi bersifat khusus.  Perkataan Engkau yang huruf awalnya dieja menggunakan huruf besar, dilihat sebagai mematuhi kehendak dalam penulisan sesebuah tajuk dan lantas, sukar untuk dikhususkan pengertiannya.

Radiyah menyambung nukilannya dengan dua rangkap seterusnya seperti yang berikut;

Jangan dipenuh sampah sumpah seranah

hanyir umpat dan nanah fitnah

kerana ia bukan pakaian orang beriman

atau asuhan akhlak Islam

Berbicaralah seperti Rasulullah

penuh berisi inti hikmah

sarat menjunjung kebenaran

dalam kelembutan

tanpa hampa sisa-sisa

menyeru makruf

menyekat mungkar

Rangkap kedua sajak ini berupa sambungan pernyataan rangkap pertama dan boleh sahaja dirangkumkan dalam satu rangkap.  Namun, nilai keindahan sedikit tercalar dengan pemilihan serta pengolahan bait yang tidak dikawal. Pun demikian halnya dengan rangkap ketiga.  Usaha Radiyah untuk menampilkan sebuah sajak yang menyeru ke arah pembentukan sahsiah yang elok dalam konteks berbahasa sememangnya dan wajar dalam konteks perkembangan semasa.  Namun, titipan nasihat itu akan membawa kesan yang lebih mendalam dengan membuat pemurnian, khususnya pada rangkap kedua dan ketiga.

Memang agak kurang wajar untuk membandingkan karya penyajak terkemuka seperti Jalaluddin Rumi dengan sajak Radiyah, akan tetapi dengan melihat sisi-sisi perbezaan yang diperkatakan, akan tergali ilmu daripada kaedah yang sedemikian dengan syarat, tidak wujud rasa rendah diri atau putus asa.  Pembacaan dan penaakulan tentang karya-karya penyajak atau penyair agung dunia suatu amalan yang baik bagi mengembangkan ilmu pengetahuan serta membuka mandala pemikiran tentang aliran sajak yang dinukilkan, dengan syarat, usah menciplak karya-karya berkenaan.

Beralih kepada puisi kedua, iaitu “Andai Aku Bukan Ranting”, Benedict Anak Samling memilih ‘ranting’ sebagai perlambangan untuk menggambarkan dirinya yang ‘berjuang’ menempuhi liku-liku kehidupan yang penuh dengan cabaran.  Sajak ini lebih berupa peluahan keresahan berada dalam situasi yang agak goyah seperti yang digambarkan lewat bait bertaut pada pohon reput.  Tidak dapat dipastikan sama ada perlambangan pohon reput yang digunakan merujuk insan yang membesarkannya mahupun individu atau kelompok masyarakat yang menaunginya. Hal yang jelas, Benedict ingin ‘bebas’ daripada situasi kalut dan merimaskan, di samping mencari tempat bergantung harap yang baharu. Beliau mengimpikan dirinya insan yang berbeza daripada dirinya kini.

Pun demikian, Benedict agak kurang berhati-hati dalam pengolahan sajaknya.  Pemilihan perlambangan serta diksi ada ketikanya memperlihatkan percanggahan yang ketara.  Pertama, baris pertama dan kedua sajak berkenaan bertentangan dengan logika akal.  Pada lazimnya, pohon yang reput jarang-jarang sekali ‘menunaskan’ ranting atau daun baharu.  Seandainya Benedict melambangkan dirinya sebagai ‘ranting kecil’, secara rasionalnya dirinya juga ‘reput’.

Berlandaskan hakikat sedemikian ini, memang sukar baginya untuk membantu ranting-ranting lain di bawahnya, seperti yang dinyatakan lewat baris kelima rangkap berkenaan. Menambahkan lagi kekeliruan kepada pembaca rangkap kedua sajak berkenaan dimulakan dengan aku keseorangan. Terkesan percanggahan yang ketara sekiranya dilihat kembali baris kelima iaitu untuk membantu ranting di bawah.  Jika dikatakan aku keseorangan, lantas tidak akan ada ranting lain selain dirinya.

Rangkap ketiga dan keempat pula menyirat keinginannya untuk mengubah situasi seandainya dirinya berbeza dari segi kedudukan dan penampilannya kini. Namun, seperti yang dinyatakan pada awal makalah ini, ketelitian memilih diksi bagi membentuk bait yang mengesankan kurang diambil perhatian oleh Benedict. Hal yang sedemikian difahami.  Keterujaan untuk meluahkan perasaan yang membuak-buak, ada waktu dan ketikanya membuatkan pengkarya teralpa.

Kita imbau karya Benedict seperti yang berikut;

Andai Aku Bukan Ranting

Aku ranting kecil

berrtahan pada pokok reput

memandang ke atas

mencari tempat berpaut

untuk membantu ranting di bawah

agar terus bertahan

Aku keseorangan

di bawahku

ada akar menelan hujan

menunggu waktu menjadi tanah

Andai Aku bukan ranting

akar itu kucabut

dibuang ke dalam hutan api

pasti tunas tidak bercambah

andai aku bukan ranting

akan kupilih biji terbaik

dicambah menjadi pokok baru

Sajak “Manusia” yang ditulis oleh Alice Mohd. pula ringkas, namun membawa mesej yang juga agak berat untuk diperkatakan.  Terlalu banyak sisi-sisi yang mampu diterokai apabila seseorang pengkarya cuba mengetengahkan tajuk ini.  Namun, Alice secara umumnya ingin menyatakan bahawa kehidupan sebagai manusia tidak semudah dan seindah yang dimpi-impikan. Noktah.  Pun demikian, terkesan persoalan primer yang perlu difikirkan bersama untuk mencari jawapannya.

Pertama, benarkan seandainya ‘realiti’ tidak ‘tenggelam di dalam mimpi’, kehidupan tidak akan jadi kacau-bilau?  Hal ini penting untuk dilihat dan difahami kerana apa-apa yang dinukilkan, walaupun dalam bentuk kreatif, masih berpaut pada konsep ‘realisme’, dan dalam konteks sajak ini ‘realisme kehidupan’. Realiti tidak semestinya indah dan dalam situasi tertentu, realiti kehidupan itu telah ‘tertulis’. Lantaran hal yang sedemikian, sikap berhati-hati perlu diamalkan dalam apa-apa juga genre pengkaryaan.  Pewajaran memaknakan kata-kata berupa elemen yang perlu diambil perhatian serius. Tidak banyak yang dapat diperkatakan tentang sajak ini, namun mesejnya amat baik sekiranya diperkuat dengan pengolahan yang baik. Sajak ini mampu diperbaiki dan dikembangkan menjadi sajak yang kuat dan bermutu.

Secara keseluruhannya, ketiga-tiga buah sajak yang ditampilkan membawa mesej yang baik dan berguna. Namun demikian, penekanan tentang pemilihan diksi yang sesuai dan pengolahan bait yang baik perlu diberikan perhatian oleh ketiga-tiga orang pengkaryanya. Usah patah semangat atau berasa kecil hati dengan ulasan yang diberikan.  Jadikannya sebagai panduan dalam proses penghasilan sajak-sajak pada masa akan datang. Tahniah dan syabas kepada Radiyah Affandi, Benedict Anak Samling dan Alice Mohd. Teruslah berkarya. Timba ilmu sebanyak yang mampu dengan membaca dan menaakuli karya penulis-penulis mapan sebagai penerokaan dan peluasan minda dalam dunia kepenulisan.

See author's posts


Petugas barisan hadapan Miri terima suntikan 6 Mac

MIRI : Petugas barisan hadapan di Bahagian Miri akan menerima suntikan vaksin Covid-19 dalam fasa pertama, mulai 6 Mac ini.

Mereka meliputi petugas Kementerian Kesihatan (KKM) serta anggota barisan hadapan lain, termasuk Polis Diraja Malaysia (PDRM) dan Angkatan Tentera Malaysia (ATM).

Vaksin berkenaan akan diberikan bermula jam 3.00 petang di Dewan Eastwood dan Dewan Dato Permaisuri, Permyjaya di sini.

Pemberian dua dos vaksin dengan selang 21 hari antara dos pertama dan dos kedua dijangka akan tamat pada minggu pertama April 2021.

Menteri Pengangkutan yang juga merupakan menteri bertanggungjawab bagi Jawatankuasa Pengurusan Bencana Bahagian (JPBB) Miri, Datuk Lee Kim Shin berkata, aktiviti pemberian vaksin Covid-19 fasa pertama untuk kategori barisan hadapan akan dilaksanakan serentak secara berjadual dan melalui temujanji di enam Pusat Pemberian Vaksin (PPV) di Bahagian Miri.

“Sebanyak dua PPV dikhususkan untuk Barisan Hadapan kategori Perubatan Kementerian Kesihatan Malaysia (KKM) iaitu di Hospital Miri dan Hospital Marudi.

“Manakala, empat lagi PPV dikhususkan untuk Barisan Hadapan Kesihatan Awam KKM dan Bukan-KKM iaitu di Dewan Eastwood, Dewan Dato Permaisuri, Permyjaya, Dewan Suarah Marudi dan Dewan Masyarakat Bekenu.

“Petugas-petugas PPV akan berada di PPV dari jam 8.00 pagi membuat persiapan dan persediaan secara harian di semua PPV yang disenaraikan,” katanya dalam satu kenyataan selepas menghadiri mesyuarat secara maya menerusi aplikasi Zoom dengan Jawatankuasa Pengurusan Bencana Negeri Sarawak (JPBNS) di sini, semalam.

Kim Shin berkata, waktu pemberian vaksin dijadualkan bermula dari jam 9.00 pagi hingga 4.00 petang, dengan waktu rehat antara jam 1.00 petang hingga 2.00 petang.

“Setiap Jabatan yang telah disenaraikan sebagai Barisan Hadapan telah menetapkan seorang Pegawai Penyelaras di peringkat jabatan masing-masing.

“Senarai temujanji, lokasi PPV dan bilangan untuk diberikan vaksin pada setiap hari akan dimaklumkan kepada Pegawai Penyelaras Jabatan Barisan Hadapan masing-masing.

“Pegawai Penyelaras daripada setiap Jabatan Barisan Hadapan dimohon untuk bekerjasama rapat dengan Ketua Jabatan Barisan Hadapan masing-masing untuk penyampaian maklumat dan penyelarasan semasa aktiviti pemberian vaksin dilaksanakan,” katanya.

Sementara itu, Kim Shin berkata, tarikh tentatif aktiviti pemberian vaksinasi Covid-19 Fasa 2 kepada golongan berisiko tinggi iaitu warga emas, pesakit kronik dan kanak-kanank adalah tentatif pada bulan April 2021.

“KKM dan JPBN Sarawak akan memaklumkan secara rasmi pada waktu yang terdekat bagi pemberian vaksin Covid-19 Fasa 2,”ujarnya.

Oleh LIONG CHAI LING

See author's posts


SDP perlu perkukuh saranan nilai

KUALA LUMPUR: Sime Darby Plantation Bhd (SDP) berkata ia akan terus memperkukuh saranan nilainya sebagai organisasi bersedia untuk masa depan dan berada pada kedudukan baik untuk menarik tenaga kerja terbaik, menggunakan teknologi paling inovatif dan memberi hasil yang mampan kepada pihak berkepentingan.

Pengarah Urusan kumpulan Mohamad Helmy Othman Basha berkata memandangkan SDP meneruskan perjalanannya bagi 2020 dan tempoh yang selanjutnya, tanggung jawab utama syarikat adalah supaya perniagaan dan kakitangan bersedia menguruskan risiko ekonomi, alam sekitar, sosial dan tadbir urus dengan cekap.

“Peranan penyelidikan dan pembangunan (R&D) di kumpulan ini adalah sangat penting untuk memikirkan kaedah baharu yang akan membolehkan syarikat memenuhi keperluan pelbagai pihak berkepentingan dan menyumbang kepada penyelesaian pelbagai cabaran global seperti penebangan hutan dan keselamatan makanan untuk penduduk dunia yang semakin meningkat.

“Pada tahun kewangan 2019, pasukan R&D kami berada pada kedudukan untuk menanam lebih 2,300 hektar sawit GenomeSelectTM di pelbagai lokasi di seluruh Malaysia dan memulakan ujian pengeluaran benih sawit induk GenomeSelect,” katanya dalam laporan tahunan SDP 2019 yang dikeluarkan semalam.

Dengan sasaran untuk memenuhi keperluan penanaman semula sawit di Malaysia sepenuhnya menjelang 2023, beliau berkata penemuan ulung baka sawit yang membolehkan peningkatan hasil sebanyak 15 peratus ke atas adalah material penanaman terbaik yang akan menjadi satu lagi pengubah agar perniagaan dan prestasi terus bertahan.

Mengenai masa depan, beliau berkata kumpulan itu akan terus memberi tumpuan untuk menambah baik pelaksanaan pelbagai strategi dan insiatif penciptaan nilai dan yang telah dikenal pasti untuk mencapai portfolio huluan dan hiliran yang seimbang.

“Operasi huluan kami akan terus meningkatkan kecemerlangan operasi dengan strategi penanaman lebih pantas, amalan pertanian terbaik serta automasi, penjenteraan dan pendigitalan yang lebih baik,” kata Mohamad Helmy.

Mengenai Sime Darby Oils (SDO), beliau berkata bidang tumpuan utama adalah menyusun semula produk, penggunaan dan mengoptimumkan aset, memperkukuh rangkaian rantaian bekalan bagi kesalinghubungan yang lancar dan meningkatkan kepuasan pelanggan menerusi langkah-langkah peningkatan produktiviti dan kecekapan.

“Saya yakin, semua inisiatif yang berterusan ini akan menyumbang secara positif kepada kedudukan  lembaran imbangan kami di samping membantu kumpulan menjadi lebih kukuh dan berdaya tahan terhadap pelbagai kesan luaran.

“Di sebalik ketidaktentuan global yang sedang kita hadapi akibat pandemik Covid-19, saya yakin apa yang telah capai oleh kumpulan ini pada tahun kewangan 2019 akan menjadi lebih kukuh pada 2020 dan tempoh selanjutnya,” kata beliau.

Mohamad Helmy berkata kumpulan itu akan terus melaksanakan piawaian, etika dan integriti yang tinggi, amalan terbaik dan daya tahan industri untuk terus meningkatkan pertumbuhan yang mampan. – Bernama

See author's posts


FAM senaraikan 23 pemain

SKUAD Bawah 22 Tahun (B-22) kebangsaan sah tidak diperkuatkan dengan kehadiran pemain muda meningkat naik Johor Darul Ta’zim (JDT) Arif Aiman Mohd Hanapi, pada pusingan Kelayakan Piala Asia Bawah 23 Tahun (B-23) 2022 hujung bulan ini.

Namun, skuad B-22 bimbingan Ketua Jurulatih Brad Maloney bakal mendapat sentuhan pemain berpangkalan di Jerman bersama kelab SGV Freiberg Annil R Vigneswaran, berdasarkan senarai akhir 23 pemain dikeluarkan Persatuan Bola Sepak Malaysia (FAM), semalam.

Dalam senarai tersebut, Maloney turut mempertaruhkan empat pemain muda yang beraksi bersama skuad senior kebangsaan pada aksi persahabatan di Amman, Jordan baru-baru ini iaitu Luqman Hakim Shamsudin, Muhammad Mukhairi Ajmal Mahadi, Quentin Cheng dan Mohamad Hakimi Abdullah.

Sementara itu, lima daripada sembilan pemain dari kem latihan pusat Fasa 2 skuad B-22 negara tidak berada dalam senarai akhir susulan kecederaan adalah Ahmad Aysar Hadi Mohd Shapri, Muhammad Firdaus Ramli, Muhamad Alif Abdul Mutalib, Chia Ruo Han dan K. Thivandaran.

Empat pemain lagi yang tidak berjaya menempatkan diri dalam senarai akhir adalah Muhammad Firdaus Irman Mohd Fadhil, Muhammad Khairi Suffian Khaineyusri, Muhammad Aidil Azuan dan Saiful Iskandar Adha Saiful Azlan.

Pada kempen kelayakan itu, Malaysia diundi bersama Laos, Mongolia selaku tuan rumah dan Thailand dalam Kumpulan J, dengan kesemua aksi akan berlangsung di Stadium Persekutuan Bola Sepak Mongolia (MFF) di Ulaanbaatar dari 25 hingga 31 Oktober ini.

Malaysia akan bertemu Laos pada 25 Oktober, Mongolia (28 Oktober) dan Thailand (31 Oktober) dalam usaha memburu slot ke pusingan akhir Piala Asia B-23 2022 di Uzbekistan pada Jun.-Bernama

See author's posts


Dua lagi kluster dikesan di S’wak

PUTRAJAYA: Sebanyak tiga kes baharu dikesan membabitkan dua kluster
Covid-19 di Sarawak semalam, kata Ketua Pengarah Kesihatan Datuk Dr Noor Hisham
Abdullah.

Beliau berkata, bagi kluster Persidangan Gereja di Kuching terdapat satu
kes baharu yang menjadikan jumlah kes positif Covid-19 kluster itu 176 kes.

Dr Noor Hisham berkata, daripada jumlah itu 86 kes discaj yang telah pulih
sepenuhnya, 85 kes sedang dirawat di wad biasa di hospital; dua kes di Unit
Rawatan Rapi (ICU) dan  tiga  kes kematian (kes ke-358, kes ke-2,471 dan
kes ke-2,864).

“Bagi kluster Hospital Umum Sarawak (HUS) melibatkan anggota kesihatannya
pula, terdapat dua kes baharu, menjadikan jumlah kes positif Covid-19 kluster
ini 56 kes dengan 35 telah pulih sepenuhnya dan 21 kes lagi sedang dirawat di
hospital,” katanya.

Bercakap pada sidang media harian perkembangan Covid-19 di Kementerian
Kesihatan semalam, Dr Noor Hisham berkata kebanyakan kes daripada kluster HUS
berkait rapat dengan kluster Persidangan Gereja dengan 29 kes atau 51.8
peratus.

Bagi kluster Individu Dalam Siasatan (PUI) Itali, beliau berkata tiada kes
baharu yang dilaporkan semalam, menjadikan jumlah kes positif kluster itu kekal
63 kes.

“Daripada jumlah kes positif kluster ini, 26 kes telah pulih sepenuhnya, 31
kes sedang dirawat di wad biasa di hospital; satu kes kritikal di Unit Rawatan
Rapi (ICU) dan lima kematian (iaitu kes ke-1,031, kes ke-1,032, kes ke-1,006,
kes ke-2,850 dan kes ke-2,210).

Mengenai kluster HUS, Dr Noor Hisham berkata berdasarkan siasatan, sehingga
kini tiada kes yang berpunca daripada pengendalian kes positif dari wad
Covid-19 dan unit rawatan rapi (ICU) di hospital itu.

Sehingga semalam, 2,003 orang kontak rapat telah dikenalpasti hasil
aktiviti pengesanan kontak rapat secara aktif dan didapati 1,950 anggota
kesihatan adalah negatif.

Beliau berkata, susulan kluster itu langkah pembendungan yang ketat
dijalankan termasuk proses nyahkuman di kawasan berkaitan, aktiviti mobilisasi
anggota dari hospital dan klinik kesihatan berdekatan, pesakit rendah imun
dipindahkan ke fasiliti berdekatan dan pengaturan tempat kediaman anggota
kesihatan serta saringan menyeluruh secara berkala di semua lokasi berisiko
tinggi dalam hospital. – Bernama

See author's posts


Warga emas sesat belum ditemui

SKRANG: Seorang wanita warga emas yang dilaporkan ‘sesat’ di kebun kelapa sawit Memaloi, Batu 8 dekat Skrang pada petang Rabu lalu, sehingga kini belum dijumpai.

Ketua Balai Bomba dan Penyelamat (BBP) Betong, PPgB Vincent Baling Yabi berkata mangsa, Linjong Edward, 70, dari Rumah Karin, Tabut, Skrang yang turut mengalami masalah pendengaran dipercayai hilang kerana tidak balik ke rumah sejak petang Rabu lalu.

“Mangsa dilaporkan telah keluar seorang diri ke kebun sawit di Memaloi Batu 8 seawal jam 9.00 pagi Rabu lalu, dengan menggunakan perahu yang ditemui masih diikat di seberang sungai terbabit.

“Keluarga mangsa menyedari mangsa sesat atau hilang setelah mendapati mangsa tidak pulang ke rumah pada petang Rabu lalu,” katanya kepada media semalam.

Vincent berkata Operasi mencari dan menyelamat (SAR) yang memasuki hari kedua semalam telah melibatkan seramai enam anggota BBP Betong selain bantuan tiga anggota Ibu Pejabat Polis Daerah (IPD) Betong dan 40 orang penduduk kampung.

Katanya, SAR semalam telah dipecahkan kepada tiga kumpulan dengan menggunakan kaedah petak sempadan di kawasan kebun sawit tersebut.

“Pasukan SAR dibahagi kepada tiga pasukan yang terdiri daripada Bomba, Polis dan bantuan orang kampung dalam setiap kumpulan.

“Pencarian dibuat mengikut petak sempadan ladang sawit dengan menggunakan kaedah ‘base line’,” ujar beliau.

Vincent berkata pasukan Unit K9 Bomba dilaporkan telah bergerak dari BBP Serian ke lokasi untuk membantu operasi SAR pada hari ini (Jumaat).

Oleh Adi Safarman

See author's posts


Pemilik syarikat tawar rumah mampu milik perlu tampil

SIBU: Pemilik syarikat yang menawarkan pakej pembinaan rumah mampu milik diminta tampil memberi penjelasan kepada pembeli.

Ahli Parlimen Lanang, Alice Lau, berkata seramai 89 mangsa di seluruh negara telah membuat laporan polis dan ada yang masih tidak mengetahui isu berkaitan.

“Dianggarkan seramai 186 mangsa di seluruh negara adalah pembeli. Kebanyakan mangsa telah membayar sekitar 30 hingga 100 peratus wang untuk pembinaan rumah, bergantung kepada pakej yang berharga antara RM115,000 hingga RM130,000 yang mereka pilih.

“Mengikut pakej pembinaan rumah mampu milik itu, yang bermula pada Mei tahun lalu, syarikat akan membantu mereka membina rumah di atas tanah pembeli dalam tempoh enam bulan.

“Bagaimanapun, sehingga kini tiada rumah dibina malah syarikat itu turut menutup beberapa cawangannya sehingga menyebabkan mangsa panik,” katanya pada sidang media di pejabatnya, Jalan Aman, di sini hari ini.

Lau turut memberitahu, pengurus wilayah syarikat, Sia Ai Kiew turut menjadi mangsa kes itu kerana ramai pembeli meminta penjelasan, malah mengugutnya.

“Memandangkan sesetengah pembeli tidak dapat menghubungi pemilik syarikat, maka mereka mencari orang yang bertanggungjawab iaitu pekerja.

“Namun pekerja itu juga menjadi mangsa, dia tidak dibayar sejak September dan Pertubuhan Keselamatan Sosial (PERKESO) mereka (pekerja) tidak dibayar sejak Mei. Saya berharap pembeli berhenti mengganggu Sia,” katanya.

Katanya, beliau akan menulis surat berhubung perkara itu kepada pihak berkuasa serta Menteri Dalam Negeri, Saifuddin Nasution Ismail.

“Kita tidak boleh tangguhkan (proses siasatan) kerana ia melibatkan ramai orang tanpa mengira kaum dan latar belakang di seluruh negaraz

“Polis perlu menyiasat dan melihat kes ini dengan serius serta mengambil tindakan segera,” katanya.

Lau menggesa pemiliknya tampil memberi penjelasan kepada pembeli kerana semua wang yang mereka bayar semuanya adalah wang hasil titik peluh dan ada juga menggunakan pencen mereka.

“Saya menggesa orang yang bertanggungjawab untuk tampil memberi penjelasan dan memberitahu mereka (mangsa) apa seterusnya.

“Jika anda tidak mahu membina rumah mereka, bayar balik semua wang mereka,” katanya.

Sidang media tersebut turut dihadiri 10 mangsa pembeli rumah mampu milik syarikat berkenaaan.

Oleh AKUN GIMAN

Keterangan gambar

PENJELASAN……Lau (duduk empat kiri) bersama 10 pembeli yang menjadi mangsa pembelian rumah mampu milik syarikat berkenaaan.

See author's posts


Polis PJ tahan tujuh lelaki mabuk

KUALA LUMPUR: Polis menahan tujuh lelaki berumur 28 hingga 51 tahun kerana memandu di bawah pengaruh alkohol dalam Ops Alkohol dan pencegahan jenayah di Petaling Jaya sepanjang lewat malam Ahad lepas hingga awal pagi semalam.

Ketua Polis Daerah Petaling Jaya ACP Nik Ezanee Mohd Faisal berkata mereka ditahan selepas polis memeriksa 360 kenderaan, melibatkan 375 orang pengguna jalan raya dalam Ops berkenaan.

“Sebanyak 22 saman atas pelbagai kesalahan trafik dikeluarkan dalam Ops berkenaan,” katanya dalam kenyataan disini, semalam.

Beliau berkata kesemua yang ditahan akan disiasat di bawah Seksyen 45(A)1, Akta Pengangkutan Jalan 1987.– Bernama

See author's posts


Market Rayat Marudi sunyi

MARUDI: Ketegal riput penyakit Covid-19 nyau ngenyit betambah ba Pelilih Marudi, mayuh amat premis endur bedaja ditutup.

Ari asil pengawa merati ke udah digaga Utusan Sarawak bisi meda sida ke bedaja chara mit ba Market Rayat nadai bedaja agi berengkah ari berapi hari ke udah laban nyeliahka diri ari dituntung sebarang penusah ke tau nyadi.

Pasar Marudi dipeda sunyi amat ketegal penyakit virus nyau majak ngelekai sereta ngachau penatai pemisi bala sida ke bedaja.

Lebuh Penulung Menteri Perintah Pelilih Menua Datu Dr Penguang anak Manggil dirandau pengarang berita senentang pekara nya iya madahka, iya udah nangkan mensia mayuh ngambika ngurangka pejalai antara dua pelilih menua lebih agi ari Miri ngelawa Marudi maya ke agi nganti gaya ke ulih ngemendarka.

Penguang ti mega Kaban Kunsil Nengeri (ADUN) N.76 Marudi ngarapka polis neritka agi atur sebedau meri permit pejalai antara pelilih menua ngambika pengelekai  pandemik Covid-19 ke benung nyadi amat ba  Miri, Marudi enggau Beluru ulih dijaga.

“Titihka SOP, jaga pemeresi sereta basu jaru ngena sabun tauka hand sanitizer, seruran ngena penutup menua maya ba endur ke mayuh orang,” ku Penguang.

Kelimpah ari nya mensia mayuh mega patut nyaga takah sosial sereta anang ngatur pengerami makai, barbekiu tauka sebrang pengerami lalu enti ulih anang pansut ari rumah.

See author's posts


VTL udara, darat Brunei-Malaysia hasil lawatan PM

PERDANA Menteri Datuk Seri Ismail Sabri Yaakob (tengah) bersama isteri Datin Seri Muhaini Zainal Abidin hadir pada Majlis Minum Petang bersama Diaspora Malaysia Selasa lalu. • Foto BERNAMA

BANDAR SERI BEGAWAN: Pelaksanaan Laluan Perjalanan Lengkap Vaksin (VTL) serta pengiktirafan untuk mengguna- kan MySejahtera dan BruHealth merupakan dua perkara utama yang diputuskan semasa lawatan rasmi dua hari Perdana Menteri ke Brunei bermula Isnin.

Persetujuan yang dicapai di peringkat dasar hasil pertemuan empat mata Datuk Seri Ismail Sabri Yaakob dan Sultan Brunei Sultan Hassanal Bolkiah itu sekali gus melegakan rakyat kedua-dua negara selain dapat merancakkan semula sektor ekonomi.

Pada masa ini terdapat lebih 25,000 rakyat Malaysia yang bermastautin di Brunei Darrussalam terdiri daripada pelbagai peringkat seperti golongan professional, penuntut dan yang bekerja di negara ini, selain penduduk Sarawak, terutama di kawasan sempadan, yang berulang-alik ke Brunei.

Penutupan sempadan negara akibat penularan wabak Covid-19 itu menyebabkan ada dalam kalangan mereka yang telah dua tahun tidak pulang ke Malaysia bertemu anggota keluarga.

Menyifatkan kunjungan rasmi pertama beliau ke Brunei sebagai amat berjaya, Ismail Sabri ber- kata VTL antara kedua-dua negara bukan sahaja melalui penerbangan empat kali seminggu yang dicadangkan tetapi juga melalui jalan darat bagi kemudahan penduduk yang tinggal bersempadan dengan negara itu.

“Alhamdullilah, lawatan rasmi pertama saya selama dua hari ke negara Brunei Darussalam berlangsung dengan baik dan sempurna… kunjungan ini amat berjaya,” kata Ismail Sabri pada sidang akhbar di akhir lawatan beliau sebelum berlepas pulang ke Malaysia Kunjungan Perdana Menteri dan delegasi itu turut berkisar kepada perbincangan berhubung langkah-langkah untuk mening- katkan kerjasama ekonomi termasuk perdagangan dan pelaburan antara Malaysia dan Brunei.

“Malaysia dan Brunei mempu- nyai banyak potensi dalam bidang ini,” katanya sambil mem- beritahu nilai dagangan pada tahun lepas meningkat 70.4 peratus kepada RM8.03 bilion.

Beliau berkata, perdagangan kawasan sempadan juga penting dengan nilai RM832.40 juta pada tahun lepas.“Di samping penyertaan Petronas dan beberapa syarikat terkemuka Malaysia dalam kerja- sama ekonomi Malaysia-Brunei, saya percaya kerjasama dalam bidang PKS (perusahaan kecil dan sederhana) serta kerjasama Sabah-Brunei dan Sarawak- Brunei berpotensi untuk ditingkatkan,” katanya.

Antara perkara lain yang berjaya diselesaikan hasil kunjungan itu adalah isu persempadanan yang tertangguh dan projek Lebuh Raya Trans-Borneo yang menghubungkan Malaysia (Sarawak dan Sabah) dan Brunei, selain turut membincangkan isu-isu serantau iaitu Myanmar dan Laut China Selatan.

Mengenai persempadanan, kedua-dua pemimpin negara itu sepakat supaya Mesyuarat Pertama Jawatankuasa Ber- sama Persempadanan Darat yang dipersetujui pada 2011 di peringkat pegawai kanan diadakan pada kadar segera untuk memuktamadkan segera kawasan yang yang belum disusun dan ditanda.

Hubungan diplomatik yang telah lama terjalin antara Malaysia dan Brunei amat istimewa dan membuka peluang kerja- sama kepada kedua-dua negara dalam pelbagai bidang meliputi perdagangan, kesihatan, pertahanan, pelancongan dan pelbagai bidang lain lagi.

Hubungan itu berterusan melalui Rundingan Pemimpin Tahunan (ALC) yang merupakan platform tertinggi, penting bagi membincangkan isu-isu berkepentingan bersama.

Pada tahun ini Malaysia akan menjadi tuan rumah bagi ALC Ke-24 di Kuala Lumpur dan Ismail Sabri mengalu-alukan keberangkatan Sultan Brunei dan delegasi ke Malaysia untuk menghadiri rundingan itu.

Ismail Sabri menyifatkan ke-semua persetujuan yang dicapai semasa lawatan singkat beliau ke Brunei mencerminkan komitmen padu antara kedua-dua pihak ke arah peningkatan hubungan ke suatu tahap yang lebih tinggi dan mantap.“Lawatan saya ini, walaupun singkat, tetapi amat bermakna kepada keakraban hubungan istimewa Malaysia-Brunei Darussalam,” katanya. – Bernama

See author's posts


Ikan terubok, ambal jadi tumpuan

KUCHING: Musim ikan terubok dan ambal kini kembali di Asajaya sekaligus menjadi tumpuan orang ramai mendapatkan makanan laut yang segar.

Tinjauan Utusan Sarawak ke Asajaya semalam mendapati kebanyakan pengunjung yang datang ke Asajaya untuk mendapatkan ikan terubok dan ambal yang segar.

Malah ada peniaga yang tidak menang tangan melayan pelanggan yang datang membeli hasil laut berkenaan.

Seorang peniaga ikan terubok di Pekan Asajaya Aziz Idris ketikaditemui semalam berkata, musimikan terubok baharu sahaja bermula awal bulan ini dan permintaanya dari pelanggan amat menggalakkan.

“Musim terubok bermula sejak beberapa hari lalu dan ia mendapat sambutan yang hangat daripada pelanggan bukan sahaja di kawasan Asajaya malah ada juga pelanggan kami yang datang dari Kuching, Sibu dan Miri yang membeli ikan terubok segar di sini.

“Untuk hari ini (semalam) sahaja lebih 200 kilogram ikan terubok berjaya dijual, kalau bukan musim ikan terubok hasil jualan tidak sebanyak ini,” katanya ketika ditemui di sini, semalam.

Aziz berkata, pemborong ikan terubok berebut untuk mendapatkan bekalan ikan terubok yang segar berkenaan untuk dijual di Kuching.

Menurutnya, ikan terubok dijual pada harga RM20 hingga RM30 sekilogram Sementara itu, peniaga ambal yang dikenali sebagai Mohd Shamir berkata, ramai pelanggan yang datang ke gerainya untuk membeli ambal.

“Kebanyakan pelanggan yang datang membeli ambal di sini adalah penggemar makanan ambal tersebut bukan itu sahaja ambal ini susah dicari di tempat lain.

“Memandangkan sekarang musim ambal ramai yang datang membeli di sini, malah kami peniaga di sini tidak menang tangan melayan pelanggan,” katanya.

Kebiasannya, pengunjung mengunjungi tempat berkenaan pada Sabtu dan Ahad untuk mendapatkan hasil laut yang segar.

Katanya, musim ambal ini pada pertengahan tahun dalam bulan April hingga Mei dan pada hujung tahun.

“Saya harap agar lebih ramai pengunjung datang ke kawasan luar bandar di Asajaya ini sebab hasil laut yang dijual di sini sentiasa segar dan kebanyakan dijual dengan harga berpatutan,”katanya.

Oleh JEAKQLEYN YACHO

See author's posts


Guru lepas,bebas pertuduhan amang seksual tanpa bela diri

KUCHING: Mahkamah Tinggi di sini hari ini mengekalkan keputusan Mahkamah Sesyen untuk melepaskan dan membebaskan seorang guru lelaki atas empat pertuduhan melakukan serangan seksual fizikal dan satu pertuduhan tidak senonoh ke atas seorang pelajar lelaki berusia 12 tahun pada 2019.Hakim Datuk Zaleha Rose Pandin membebaskan tertuduh berusia 47 tahun selepas pihak pendakwaan menarik balik rayuan mereka selepas menimbangkan alasan keputusan Mahkamah Sesyen.Rayuan itu dibantah oleh Zaleha.Pendakwaan kes dikendalikan Timbalan Pendakwa Raya Aida Nurdiana Che Kamarulzaman, manakala tertuduh diwakili peguam Shankar Ram, Russell Lim dan Yu Ying Ying.Pada 29 Ogos 2022, Hakim Mahkamah Sesyen Dayang Ellyn Narisa Abang Ahmad telah melepas dan membebaskan tertuduh daripada kesemua lima pertuduhan tanpa memanggilnya membela diri.Dayang Ellyn Narisa membuat keputusan itu selepas memutuskan bahawa pihak pendakwaan gagal membuktikan kes prima facie terhadap tertuduh.Difahamkan mahkamah sebelum ini mendapati antara lain saksi ketiga yang juga mangsa bercanggah dengan dirinya dalam banyak perkara material semasa perbicaraan dan seterusnya menimbulkan kekeliruan membabitkan lokasi yang dinyatakan dalam kertas pertuduhan.Mengikut pertuduhan pertama hingga ketiga, tertuduh didakwa melakukan serangan seksual terhadap pelajar lelaki berusia 12 tahun itu dengan menyentuh badan, mencium dahi dan bibir, memeluk dan menghisap alat sulit.Ketiga-tiga pertuduhan itu didakwa dilakukan antara April dan Julai 2019 di tandas lelaki sekolah itu dan sebuah bilik stor di sebuah sekolah rendah di Petra Jaya di sini.Pertuduhan didakwa mengikut Seksyen 14(a) Akta Kesalahan Seksual Terhadap Kanak-Kanak (SOACA) 2017 yang boleh dihukum mengikut Seksyen 14 akta sama, yang memperuntukkan hukuman penjara sehingga 20 tahun dan sebat jika sabit kesalahan.Bagi pertuduhan keempat, tertuduh didakwa melakukan serangan seksual terhadap pelajar itu dengan memintanya menghisap alat sulit (tertuduh) di dalam tandas lelaki sekolah itu pada Ogos 2019.Kesalahan yang didakwa mengikut Seksyen 14(b) SOACA 2017 dan boleh dihukum mengikut Seksyen 14 akta sama yang membawa hukuman penjara sehingga 20 tahun dan sebat jika sabit kesalahan.Mengikut pertuduhan kelima, tertuduh didakwa telah menghasut pelajar itu melakukan perbuatan tidak senonoh dengan memintanya memasukkan alat sulitnya ke dalam dubur tertuduh di tandas sekolah itu antara April hingga Julai 2019.377E Kanun Keseksaan yang memperuntukkan hukuman penjara sehingga 15 tahun dan sebatan jika sabit kesalahan.Difahamkan, pelajar itu memaklumkan kejadian itu kepada neneknya, yang kemudian memberitahunya kepada bapanya. Bapanya kemudiannya membuat laporan polis untuk tindakan lanjut.Seramai enam saksi pendakwaan terdiri daripada mangsa, seorang jurugambar polis, bapa mangsa, seorang guru wanita, guru besar sekolah dan seorang pegawai polis, dipanggil untuk memberi keterangan semasa perbicaraan yang bermula pada 2020.Oleh NICKELYSON LAKUN

See author's posts


SUFC kempunan tiga mata

ANTARA aksi menarik pemain pasukan Sarawak United FC dan Sabah FC dalam saingan Liga Super 2022 yang menyaksikan pasukan dari Bumi Kenyalang itu tumpas 1-0 di Stadium Negeri, di Kuching malam kelmarin.

• LIGA SUPER 2022

HASRAT Sarawak United FC (SUFC) untuk melakar kemenangan pertama dalam saingan Liga Super 2022 tidak kesampaian selepas kalah 1-0 kepada Sabah FC di Stadium Negeri malam kelmarin.

Sabah FC memperoleh gol kemenangan menerusi kaptennya, Baddrol Bakhtiar pada minit ke-80 menerusi sepakan penalti.

Pasukan pelawat dihadiahkan sepakan penalti selepas pemain pertahanan Sarawak United FC, Gonzalo Manuel Soto mengkasari penyerang Sabah, Altemir Cordeiro Pessoa Neto.

Sebaik wisel permainan dibunyikan, kedua-dua pasukan saling berbalas serangan namun Sabah dilihat lebih agresif untuk menyerang.

Kekebalan benteng pertahanan Sarawak United ternyata menyukarkan jentera serangan Sabah.

Sarawak United kurang bernasib baik dalam perlawanan tersebut apabila jaringan yang diperolehi pada akhir perlawanan tidak dikira selepas terdapat pemain berada pada kedudukan ‘offside’.

Keputusan itu menyaksikan anak buah B.Sathianathan hanya mengumpul satu mata selepas mengharungi empat perlawanan.

Sathianathan sebelum ini memberitahu, sebagai pendatang baharu Liga Super, matlamat pasukannya adalah untuk kekal dalam saingan liga.

“Kita akan terus fokus dari satu ke satu perlawanan dan seperti mana saya katakan pada awal musim, sasaran utama kita mahu kekal di Liga Super,” katannya.

Sarawak United yang merupakan naib juara Liga Premier musim lalu membawa masuk beberapa muka baharu seperti Francis Kone, Gonzalo Soto, Ahmad Kharil Anuar Ahmad Zamri, Boris Kok dan Raja Imran Shah Raja Amin.

Perlawanan seterusnya bakal menyaksikan anak buah Sathianathan akan melayan kunjungan Terengganu FC di Stadium Negeri pada 14 April.

See author's posts


Pokok limau masih dapat permintaan

SEREMBAN: Setiap kali tibanya perayaan Tahun Baharu Cina, kediaman masyarakat Tionghoa biasanya dihiasi dengan pelbagai jenis bunga dan pokok limau hiasan yang berwarna terang sebagai lambang kelahiran semula, kegembiraan dan tuah.

Pokok limau kasturi, bunga kekwa dan orkid antara yang menjadi pilihan mereka, dan tinjauan Bernama di kedai bunga dan nurseri di sini mendapati permintaan terhadap pokok limau hiasan masih tinggi sekalipun sambutan Tahun Baharu Cina kali ini agak suram susulan pelaksanaan Perintah Kawalan Pergerakan (PKP).

Seorang pengusaha, Nixon Lau Tian Soon berkata, setakat ini pihaknya menerima lebih 1,000 permintaan terhadap pokok limau hiasan, kebanyakannya daripada pelanggan tetap.  Mengakui pelaksanaan PKP menjejaskan permintaan terhadap pokok hiasan itu, Lau berkata, tahun lepas mereka menjual lebih 4,000 pokok dengan permintaan diterima dari seluruh negeri.“Kali ini hanya daripada pelanggan sekitar Seremban yang ingin mendapatkan pokok limau lebih berkualiti,” katanya, kepada Bernama. Menurutnya selain mendapatkan bekalan daripada ladang sendiri di Tapah, Perak, beliau turut mengimport pokok limau mandarin dari China yang dijual dengan harga antara RM800 dan RM1,400 berbanding pokok limau kasturi tempatan yang berharga RM68 hingga RM438.

Pokok limau ini penting dalam sambutan Tahun Baharu Cina kerana tanaman itu melambangkan tuah selain memberikan suasana ceria, katanya.

Seorang suri rumah, Chong Chin Yee, 33, berkata, pokok itu merupakan satu kemestian di rumahnya setiap kali sambutan Tahun Baharu Cina.

Sementara itu, tinjauan Bernama di Sungai Ujong Walk sepanjang Jalan Murugesu di sini mendapati kawasan berkenaan tidak semeriah seperti tahun sebelumnya dengan kebanyakan kedai tidak beroperasi dan suasana lengang susulan pelaksanaan PKP.

Peniaga alatan sembahyang Cina dan perhiasan, Kenneth Low, 41, berkata, jualan agak perlahan selain bilangan pelanggan juga berkurangan.– Bernama

See author's posts


Tiga orang maut

KAWAL… Pegawai polis membuat rondaan di tempat kejadian selepas tiga orang terbunuh dalam kejadian tembakan di Universiti Ateneo de Manila di Quezon City, pinggir Bandar Manila, Filipina.• Foto AFP

MANILA: Tiga orang terbunuh pada Ahad dalam satu kejadian tembakan yang jarang berlaku di sebuah universiti di ibu negara Filipina, Manila, kata pegawai, dalam kes yang diklafikasikan sebagai pembunuhan yang disasarkan.

Insiden itu berlaku di Universiti Ateneo de Manila ketika pelajar undang-undang dan keluarga mereka tiba untuk majlis graduasi yang akan dihadiri oleh Ketua Hakim Mahkamah Agung.

“Rose Furigay, bekas datuk bandar di wilayah selatan Basilan yang bergolak terbunuh dan anak perempuannya adalah antara graduan,” kata pihak berkuasa.

Pembantu eksekutif Furigay dan seorang pengawal keselamatan universiti turut terbunuh.

Menurut polis, anak perempuan Furigay cedera dan berada dalam keadaan stabil di hospital.

“Kami agak kecewa dan berduka dengan kejadian ini,” kata Joy Belmonte, Datuk Bandar Unit Kerajaan Tempatan di mana kejadian tembakan itu berlaku.

Lelaki bersenjata yang didakwa melarikan diri dari tempat kejadian dengan memaksa seorang pemandu keluar dari kenderaan mereka, sebelum meninggalkannya dan melarikan diri dengan sebuah jeepney, kata polis.

Dia akhirnya ditahan berhampiran sebuah gereja.

Polis menemui dua pistol dan penyenyap yang didakwa digunakan oleh suspek, yang mereka kenal pasti sebagai Chao-Tiao Yumol dan dikatakan mempunyai “sejarah panjang” pertikaian undang-undang dengan Furigay. Terdahulu, Yumol telah diikat jamin atas pertuduhan fitnah siber.

“Ini kelihatan seperti pembunuh bersungguh-sungguh,” kata Brigedier Jeneral Polis, Remus Medina kepada pemberita, menyifatkan kejadian itu sebagai “terpencil”.

Yumol, dengan kesan melecet di mukanya dikemukakan oleh polis kepada pemberita selain menuduh Furigay sebagai “tuan dadah”.

Kes tembakan di sekolah dan universiti jarang berlaku di Filipina walaupun peraturan senjata apinya longgar. Tetapi, pembunuhan yang disasarkan terhadap ahli politik adalah perkara biasa, terutamanya semasa pilihan raya.

Furigay, yang keluarganya mendominasi politik di Lamitan City, berkhidmat tiga penggal sebagai datuk bandar dan dihalang oleh perlembagaan daripada memohon pemilihan semula pada pilihan raya 9 Mei lalu.

Beliau digantikan oleh suaminya, yang pernah memegang jawatan itu sebelum dia kejadian biasa di Filipina yang mana puak yang berkuasa menyerahkan jawatan dari satu ahli keluarga kepada ahli keluarga yang lain untuk mengekalkan pengaruh mereka.

Justeru, Universiti Ateneo de Manila turut membatalkan majlis graduasi tersebut.

Dalam satu kenyataan, universiti itu mengecam kejadian tembakan itu dan berkata, ia telah ‘merompak’ ahli-ahli kelas Sekolah Undang-undang 2022 daripada apa yang sepatutnya menjadi perayaan yang menggembirakan.

Menurut jurucakap mahkamah, Ketua Hakim Mahkamah Agung, Alexander Gesmundo adalah penceramah jemputan untuk acara itu, tetapi dia masih dalam perjalanan ke universiti ketika kejadian tembakan berlaku,

Insiden itu berlaku pada malam sebelum pidato kenegaraan pertama Presiden Ferdinand Marcos Jr, yang mana beliau dijangka membentangkan rancangannya untuk memulihkan ekonomi dan menangani inflasi.

Marcos Jr melahirkan rasa terkejut dengan kejadian itu dan berkata, agensi penguatkuasaan undang-undang akan menyiasat dengan teliti dan pantas pembunuhan ini dan membawa semua yang terlibat ke muka pengadilan. -AFP

See author's posts


Perlukan pengusaha komited, inovatif

SIBU: Sektor pertanian negeri ini memerlukan pengusaha yang lebih komited dan inovatif bagi mencapai hasrat menjadikan Sarawak sebagai pengeksport produk makanan menjelang 2030.

Timbalan Ketua Menteri, Datuk Amar Douglas Uggah Embas berkata, langkah mempromosikan dan memperkenalkan produk pertanian memainkan peranan penting dalam mencapai tujuan tersebut.

“Ini adalah terutamanya di kawasan luar Sarawak termasuk Semenanjung Malaysia amat memainkan peranan penting.

“Terutamanya di Johor kerana negeri tersebut mempunyai ramai penduduk berasal dari Sarawak sekaligus boleh memperkenalkannya kepada yang lain,” jelasnya.

Beliau berkata demikian selepas mengunjungi pusat pengumpulan, pemprosesan dan pembungkusan buah tempatan untuk Durian, Dabai, Rambutan, Isu dan Cempedak di sini, semalam.

Menteri Pemodenan Pertanian, Tanah Adat dan Pembangunan Wilayah itu kagum dengan usaha yang telah dilakukan oleh pemilik pusat pengumpulan tersebut.

“Usahawan seperti ini amat diperlukan oleh Sarawak bagi mencapai hasrat itu. Sarawak memerlukan ramai usahawan seperti ini.

“Jabatan Pertanian akan membantu anda dalam susun atur hasil pengeluaran anda,” ujarnya.

Uggah yang juga Ahli Dewan Undangan Negeri (ADUN) Bukit Saban pusat pengumpulan tersebut boleh menjadi pusat pengumpulan utama di Sibu untuk buah-buahan seperti Durian dan Dabai khususnya.

“Negara Singapura telah menerima sejumlah produk tempatan negeri Sarawak, negara tersebut dapat menjadi satu lagi pasaran berpotensi lain dengan bantuan Statos, pejabat perdagangan dan pelancongan negara.

“Pemain dalam sektor pertanian boleh berkolaborasi dengan kami,” ujarnya.

Pusat pengumpulan, pemprosesan dan pembungkusan buah tempatan tersebut yang telah memulakan operasi pada tahun 2018 menghasilkan buah beku, pasta buah, bubur buah beku, kacang buah, buah kering, keropok buah, ais krim durian dan babai dan sebagainya.

Pusat tersebut mendapatkan bekalan buah-buahan daripada pembekal dari Ngemah, Bintangor, Julau, Sarikei, Song dan Stapang.

Mereka memasarkan produk di pasaran tempatan dan juga ke Semenanjung Malaysia.

Turut hadir ialah Pemilik pusat pengumpulan, pemprosesan dan pembungkusan buah tempatan untuk Durian, Dabai, Rambutan, Isu dan Cempedak Sibu.

Oleh Akun Giman

See author's posts


Satu kes varian Omicron dikesan di Labuan

LABUAN: Satu kluster baharu COVID-19 iaitu Kluster Jalan OKK Awang Besar Saudi telah dikesan di pulau bebas cukai ini dalam masa 24 jam, melibatkan 13 kes termasuk satu kes varian Omicron.

Pengarah Jabatan Kesihatan Labuan Dr Ismuni Bohari berkata, kluster itu dicetuskan oleh jemaah umrah yang pulang ke pulau ini pada 21 Disember lepas dan telah berinteraksi dengan beberapa orang anggota keluarga serta individu lain.

Jalan OKK Awang Besar terletak di pusat bandar Labuan.

Beliau berkata pesakit varian Omicron itu kini menjalani kuarantin di pusat kuarantin.

“Pesakit ini telah dikesan positif varian Omicron selepas kembali daripada mengerjakan umrah pada Disember 21 dan beliau tidak menunjukkan sebarang simptom,” katanya kepada Bernama semalam.

Dr Ismuni berkata, pengesanan kontak rapat 13 pesakit terbabit kini sedang dilakukan dan seorang daripada mereka difahamkan telah pergi ke jualan gerai Tahun Baharu di Kompleks Sukan Laut Antarabangsa baru-baru ini.

Labuan merekodkan dua digit kes Covid-19 iaitu 15 kes pada 2 Januari, sebelum turun ke dua kes sahaja pada keesokan harinya.

Meskipun kes Covid-19 di sini masih terkawal, beliau berkata semua pihak perlu terus berwaspada dan mematuhi prosedur operasi standard selain mengelak pergi ke tempat-tempat sesak.

Labuan merekodkan jumlah kumulatif kes sebanyak 10,863 termasuk 15 kes baharu dilaporkan semalam.

Menurut kenyataan Menteri Kesihatan Khairy Jamaluddin Selasa lalu, sebanyak 122 kes varian Omicron dilaporkan di seluruh negara setakat 4 Januari membabitkan 117 kes jangkitan import dan lima penularan tempatan. – Bernama

See author's posts


Beregu campuran terima pengajaran berharga

TIGA pasangan beregu campuran Malaysia yang bersaing dalam kejohanan di Thailand baru-baru ini menunjukkan yang mereka ada potensi untuk beraksi cemerlang, namun jurulatih mereka berpandangan masih banyak yang perlu ditingkatkan.

Paulus Firman berkata anak buahnya gagal memanfaatkan pengalaman yang diraih semasa sesi latihan selain cepat menggelabah.

Katanya pasangan beregu negara berkenaan menerima pengajaran berharga semasa bersaing pada kejohanan Terbuka Thailand Yonex, Terbuka Thailand Toyota dan Jelajah Dunia Akhir BWF yang berlangsung di Impact Arena, Bangkok.

Katanya antara kelemahan yang perlu dibaiki ialah kecenderungan melakukan kesilapan mudah yang menyebabkan mereka kehilangan mata, selain permainan tidak konsisten serta kekuatan yang tidak setara dengan lawan.

“Dari sudut teknikal, kualiti pertahanan serta gaya permainan harus ditambah baik kerana lawan kita dapat membaca strategi permainan kita,” katanya yang dipetik oleh satu hantaran menerusi Facebook Persatuan Badminton Malaysia (BAM).

Pasangan Tan Kian Meng dan Lai Pei Jing mencatatkan prestasi paling teruk apabila tersingkir seawal pusingan pembukaan pada Terbuka Thailand Yonex dan Terbuka Thailand Toyota, manakala beregu Hoo Pang Ron dan Cheah Yee See mempamerkan prestasi yang agak membanggakan apabila layak ke separuh akhir Terbuka Thailand Toyota selepas terkandas di pusingan awal Terbuka Thailand Yonex.

Kedua-dua beregu itu bagaimanapun tidak dapat mara ke kejohanan penutup musim Jelajah Dunia Akhir BWF 2020 selepas gagal menempatkan diri dalam kelompok lapan terbaik dalam ‘Road to Bangkok Rankings’.

Satu lagi pasangan beregu negara, Goh Soon Huat dan Shevon Jemie Lai terkandas di pusingan kedua pada kedua-dua kejohanan terbuka tersebut, namun layak ke Jelajah Dunia Akhir yang menyaksikan mereka tersingkir pada peringkat separuh akhir yang berlangsung pada Sabtu lalu. – Bernama

See author's posts


Mangsa banjir di Sarawak kekal 91 orang daripada 18 keluarga pagi ini

KUCHING: Seramai 91 mangsa daripada 18 keluarga terjejas akibat banjir masih ditempatkan di Pusat Penempatan Sementara (PPS) Dewan Kampung Sungai Bedaun dan Dewan Sinaran Lumut.

Timbalan Premier Sarawak, Datuk Amar Douglas Uggah Embas berkata, Dewan Kampung Sungai Bedaun menempatkan 60 mangsa dan Dewan Sinaran Lumut seramai 31 mangsa.

Beliau yang juga Pengerusi Jawatankuasa Pengurusan Bencana Negeri (JPBN) Sarawak menasihati orang ramai supaya bersiap sedia kerana musim hujan ini akan berpanjangan berpunca daripada perubahan iklim.

“Walaupun masa musim ini nampaknya berlaku di Daerah Kuching dan Simunjan, tetapi kita tidak tahu pusingan angin yang baharu ini mungkin berpunca daripada perubahan iklim, jadi kita mengarahkan semua untuk bersiap siaga.

“Kepada mereka yang berada di tempat kerap berlaku banjir untuk sentiasa siap siaga supaya kalau ada berlaku dengan mengejut pihak tertentu dapat mengambil tindakan sewajarnya,” katanya.

Beliau berkata demikian ketika ditemui media pada lawatan ke PPS Dewan Kampung Sungai Bedaun dan Dewan Sinaran Lumut, semalam.

Unggah turut mengarahkan Jabatan Kerja Raya (JKR) di bahagian Utara Sarawak untuk bersiap sedia bagi memastikan jalan yang mengalami kerosakan atau pecah dapat dipulihkan serta merta.

“Kita akan pastikan semua agensi berada dalam mode bersedia, bukan sahaja untuk banjir tetapi juga untuk tanah runtuh, jalan pecah, putus dan lain-lain,” katanya.

Turut hadir, Timbalan Setiausaha Kerajaan Sarawak (Rancangan Ekonomi dan Pembangunan) Datu Dr Muhammad Abdullah Zaidel, Timbalan Setiausaha Kerajaan Sarawak (Pentadbiran) merangkap Timbalan Pengerusi Jawatankuasa Pengurusan Bencana Negeri Sarawak (JPBNS) Datu Buckland Bangik serta tetamu lain.

Oleh Mohd Neenatul Aizal

See author's posts


Tun Taib beri sumbangan kepada barisan hadapan

KUCHING: Yang di-Pertua Negeri Tun Pehin Sri Abdul Taib Mahmud menyampaikan sumbangan kepada 32 agensi barisan hadapan yang terlibat dalam memerangi wabak Covid-19 di Sarawak.

Setiap agensi menerima RM5, 000, penyampaian sumbangan itu diadakan bersempena dengan Resepsi Jamuan Teh sebagai sebahagian daripada acara untuk menandakan sambutan ulang tahun ke-84 Tun Pehin Sri di sebuah hotel terkemuka, semalam.

Agensi yang terlibat adalah Jabatan Kesihatan, Agensi Penguatkuasaan Negeri dan Persekutuan, Jabatan Negeri, Jabatan Penyiaran, Dewan Bandaraya Kuching Utara dan Majlis Bandaraya Kuching Selatan.

Sementara itu, para tetamu termasuk Toh Puan Datuk Patinggi  Raghad Kurdi Taib dan dihiburkan dengan beberapa persembahan seperti tarian dan lagu kontemporari dan tradisional.

Terdahulu, Tun Pehin Sri Taib dan Toh Puan Raghad serta tetamu kenamaan lain telah dijemput untuk memotong kek sempena Sambutan Ulangtahun ke-84.

Turut hadir Timbalan Ketua Menteri, Tan Sri Datuk Amar Dr. James Jemut Masing serta isteri Puan Sri Datin Amar Corrine Masing, Menteri Perdagangan Dalam Negeri Persekutuan dan Hal Ehwal Pengguna, Dato Sri Alexander Nanta Linggi, Speaker Dewan Undangan Negeri, Datuk Amar Mohd. Asfia Awang Nasar, Menteri Pendidikan, Sains dan Penyelidikan Teknologi, Datuk Amar Michael Manyin Jawong, Menteri Kerajaan Tempatan dan Perumahan, Dato’ Sri Profesor Dr. Sim Kui Hian serta Datin Sri Enn Ong Siok Ean, Menteri Pelancongan, Kebudayaan dan Kesenian dan Menteri  Belia dan Sukan, Datuk Abdul Karim Rahman Hamzah, Setiausaha Kerajaan Negeri, Datuk Amar Jaul Samion dan tetamu kehormat yang lain.

Oleh Nur Ain Otsman

See author's posts


‘Jangan biarkan pisang berbuah dua kali’ di Ngemah

KANOWIT: Ketua Pemuda Parti Rakyat Sarawak (PRS), Datuk Snowdan Lawan mengingatkan para pengundi di Ngemah agar memberi sokongan penuh kepada calon Gabungan Parti Sarawak (GPS) Anyi Jana pada Pilihan Raya Negeri (PRN) Sarawak Ke-12 ini dan jangan membiarkan ‘pisang berbuah dua kali’ di situ.

Katanya, pengundi di kawasan Dewan Undangan Negeri (DUN) Ngemah harus belajar daripada kesilapan masa lalu dengan tidak memberikan undi kepada pembangkang.

Snowdan merujuk kepada apa yang berlaku di Ngemah selepas rakyat di kawasan itu memilih pembangkang pada pilihan raya tahun 2006.

“Ngemah tidak akan mendapat RM5 juta dalam Program Transformasi Luar Bandar (RTP) dan RM2 juta dalam dana Projek Kecil Luar Bandar (MRP) setahun bagi melaksanakan pembangunan untuk rakyat, sekiranya kawasan ini tidak mempunyai perwakilan dalam Kerajaan Negeri,” jelasnya ketika berkempen untuk Anyi di Rumah Andrew Balun, Nanga Ngungun, Rabu lalu.

Menurutnya, Anyi akan menjadi jambatan penghubung antara rakyat DUN Ngemah dan kerajaan sekiranya beliau dipilih menjadi wakil rakyat.

“Di bawah politik pembangunan GPS, Ngemah boleh terus menikmati lebih banyak lagi pembangunan yang memberi manfaat kepada rakyat jika mereka mempunyai ‘jambatan’ yang kukuh.

“Jadi jangan biarkan jambatan runtuh dan jangan tersalah pilih pada hari pengundian nanti. Saya mempunyai keyakinan penuh bahawa pengundi Ngemah boleh membezakan antara berlian dan kaca,” ujarnya.

Calon muka baharu GPS, Anyi Jana akan dicabar oleh Dr Joseph Jawa Kendawang dari Parti Sarawak Bersatu (PSB), Satu Anchom dari Parti Keadilan Rakyat (PKR), Leo Bunsu dari Parti Bansa Dayak Sarawak Baru (PBDSB) dan Charlie Genam dari Parti Bumi Kenyalang (PBK).

Pada PRN Sarawak Ke-12 ini, ADUN Ngemah dua penggal, Alexander Vincent tidak dicalonkan semula oleh PRS bagi mempertahankan kerusi tersebut.

See author's posts


JKDM perketat kawalan pintu sempadan

JABATAN Kastam Diraja Malaysia (JKDM) akan memperketat kawalan di pintu sempadan bagi mengekang aktiviti penyeludupan ganja.

SONGKHLA: Jabatan Kastam Diraja Malaysia (JKDM) akan memperketat kawalan di pintu sempadan bagi mengekang aktiviti penyeludupan ganja termasuk produk mempunyai bahan terlarang ke Malaysia.

Ketua Cawangan Penguatkuasaan JKDM Bukit Kayu Hitam Suhaila Mohamad Noor berkata pihaknya akan mengetatkan pemeriksaan ke atas kenderaan dan penumpang yang merentas sempadan untuk memastikan tiada bahan terlarang dapat dibawa masuk ke Malaysia.

“Kita akan memberi kesedaran kepada masyarakat bahawa ganja merupakan bahan terlarang di Malaysia dan ia tidak boleh dibawa masuk walaupun Thailand telah menghapuskannya daripada senarai narkotiknya,” katanya kepada pemberita.

Pada Jumaat, beliau telah mengadakan perjumpaan dengan Pengarah Bahagian Penguatkuasaan Pejabat Kastam Thailand, Tawal Rodjit di Sadao, Songkhla untuk memperkukuh kerjasama kedua-dua negara dalam usaha membanteras dadah.

Ia merupakan mesyuarat pertama mengenai usaha membanteras penyeludupan dadah antara kedua-dua agensi sejak pembukaan semula pintu sempadan negara.

Thailand, negara Asia pertama yang menghapuskan ganja daripada senarai narkotiknya dan membenarkan orang ramai menanam tumbuhan itu di rumah.

Bermula 9 Jun, Thailand mengeluarkan bahagian tertentu dan ekstrak tumbuhan ganja (kecuali bunga dan perbungaan) daripada senarai narkotik terkawal kategori 5, di bawah Akta Narkotik 1979, supaya boleh digunakan untuk tujuan perubatan.

Bagaimanapun, penggunaan marijuana yang juga dikenali sebagai ganja dan kanabis, secara rekreasi masih diharamkan.-Bernama

See author's posts


Majikan, pihak industri diminta miliki pasport keselamatan – Sivakumar

KUALA LUMPUR: Majikan dan pihak industri yang masih belum melaksanakan Program Pasport Keselamatan diminta berusaha ke arah mendapatkan pasport berkenaan sebagai langkah untuk mengurangkan kadar kemalangan di tempat kerja.

Menteri Sumber Manusia V. Sivakumar berkata, ia penting kerana pindaan Akta Keselamatan dan Kesihatan Pekerjaan (AKKP) 1994 memberikan penekanan terhadap prinsip pencegahan oleh pihak majikan.

Beliau berkata buat masa ini kementeriannya tidak bercadang untuk mewajibkan penggunaan pasport berkenaan, namun menggalakkan majikan dan pihak industri memilikinya.

“Saya benar-benar berharap agar pihak NIOSH dapat membuat hebahan (mengenainya), ramai lagi majikan yang tidak mengetahui mengenai kewujudan pasport ini (Pasport Keselamatan),” katanya dalam sidang media selepas merasmikan Majlis Apresiasi Rakan Strategik Pasport Keselamatan NIOSH di sini, hari ini.

Menurutnya berdasarkan kajian NIOSH, para majikan didapati bersetuju bahawa Program Pasport Keselamatan ini memenuhi objektifnya dalam memberi kesedaran kepada pekerja terhadap aspek keselamatan dan kesihatan pekerjaan, serta dapat mengurangkan kadar kemalangan di tempat kerja.

“Kita perlu menerima hakikat bahawa kemalangan di tempat kerja termasuk insiden maut serta jangkitan penyakit, boleh menjejaskan produktiviti, selain memberi kesan terhadap aspek sosial, ekonomi dan pendapatan negara,” katanya.

Mengulas sama ada pasport berkenaan perlu dimiliki oleh penjawat awam, beliau berkata ketika ini fokusnya adalah untuk diberikan kepada kontraktor-kontraktor swasta dan kerajaan sahaja.

Sementara itu, Sivakumar berkata NIOSH bersama Institut Penyiaran dan Penerangan Tun Abdul Razak  akan membangunkan modul Pasport Keselamatan untuk industri kreatif dan media.

“Perkara itu sedang dalam perbincangan dan akan dilaksanakan pada tahun ini,” katanya yang enggan mengulas lanjut.

Program Pasport Keselamatan NIOSH mula diperkenalkan pada tahun 2000 sebagai usaha kerajaan untuk meningkatkan tahap kesedaran pekerja terhadap aspek keselamatan dan kesihatan di tempat kerja.

Terdahulu, 15 rakan strategik menerima sijil dan trofi sebagai tanda penghargaan dalam menjayakan usaha NIOSH bagi memperkukuh keselamatan dan kesihatan pekerjaan di peringkat industri antaranya Petronas, Shell Malaysia, Petron, Air Selangor, Astro serta Nestle. – Bernama

See author's posts


“Terima kasih kerajaan GPS”

KUCHING: Penduduk Kampung Kudei Baru kini boleh menarik nafas lega apabila permasalahan rumahnya selama ini telah segera dibaik pulih menerusi Program Penambahbaikan Rumah Miskin Sarawak (PPRMS) yang merupakan inisiatif Kerajaan Sarawak.

Timbalan Ketua Cawangan PBB DUN Satok Datuk Ibrahim Baki berkata, PPRMS ini bertujuan membantu penduduk yang mempunyai rumah yang daif dan perlu diambil tindakan segera supaya penduduk dapat mendiami kediaman yang selesa dan selamat.

“Keadaan rumahnya yang memerlukan bantuan seperti atap rumah bocor, lantai berlubang, rumah senget dan rumahnya meluncur ke bawah.

“Untuk baik pulih itu, kita telah mengangkat rumahnya yang senget beserta lantai yang diangkat supaya stabil.

“Selepas ya kita pasang lantai dan atap dengan keseluruhan atapnya sudah 80 peratus siap di bilik tidur dan sedikit lagi di kawasan tandas,” katanya.

Beliau berkata demikian selepas melawat rumah Hussain Narudin yang menerima bantuan PPRMS3 di Kampung Kudei Baru, di sini, pada Sabtu lepas.

Bantuan tersebut akan membolehkan Hussain bersama empat ahli keluarganya mendapat tempat tinggal yang lebih selesa dan selamat.

Setakat kini, sebanyak 52 buah rumah di kawasan Dewan Undangan Negeri (DUN) Satok telah dibaik pulih menerusi PPRMS.

Dalam perkara berkaitan, Ibrahim turut menjelaskan pihaknya telah menyambung pembangunan di kawasan ini dengan menambahbaik pelbagai kemudahan pembangunan di bawah Projek Program Transformasi Luar Bandar (RTP) dan Projek Kecil Luar Bandar (MRP), Peruntukkan Khas dan tambahan peruntukan Kementerian Perumahan.

“Kita sedang melaksanakan beberapa projek pembangunan di kawasan Kudei ini dengan menggunakan peruntukkan dari RTP dan MRP serta peruntukkan khas dan tambahan iaitu dari Kementerian Perumahan.

“Projek-projek ini merangkumi pembangunan infrastruktur yang besar seperti jalan, parit, jambatan serta elektrik dan air,” jelasnya.

Sementara itu, Hussain ketika ditemui melahirkan rasa gembira apabila permasalahan rumah yang dihadapinya selama ini telah berakhir hasil manfaat PPRMS DUN Satok ini.

“Alhamdulillah dan syukur di atas bantuan yang telah diberikan dalam membantu membaik pulih rumah ini.

“Kini, saya sekeluarga boleh menarik nafas lega apabila tidak lagi ada bocor, senget dan lantai rosak.

“Semuanya baharu dan selesa. Terima kasih kerajaan GPS,” katanya.

Oleh Zarina Abdullah

See author's posts


Deklarasi mudahkan pergerakan

KUALA LUMPUR: Kerjasama Ekonomi Asia Pasifik (APEC) menggesa anggota ekonominya agar lebih terbuka terhadap cadangan Deklarasi Memudahkan Pergerakan Barang-Barang Penting untuk merancakkan perdagangan serantau.

Deklarasi itu mencadangkan agar semua ekonomi APEC menawarkan senarai barang yang ditentukan sendiri untuk konsesi tarif sehala.

Pengerusi Mesyuarat Pegawai Kanan APEC, Hairil Yahri Yaacob menyifatkan deklarasi itu sebagai pencapaian yang berpotensi bagi forum itu.

“Secara khususnya, saya harus menekankan bahawa deklarasi ini akan menjadi perkara paling penting kepada APEC untuk menunjukkan komitmen kami dalam mempromosikan perdagangan serantau.

“Saya menggesa rakan sejawat untuk memanfaatkan sebanyak mungkin kefleksibelan menerusi deklarasi ini bagi melengkapkan penyampaian yang konkrit dalam Mesyuarat Maya Menteri-Menteri Bertanggungjawab bagi Perdagangan (VMRT),” katanya.

Beliau berkata demikian dalam ucapannya pada Mesyuarat Pegawai Kanan Luar Biasa Secara Maya Kedua (VESOM 2) semalam yang dihadiri semua ekonomi APEC, Majlis Penasihat Perniagaan APEC (ABAC) dan pemantau yang terpilih daripada organisasi antarabangsa dan serantau.

Hairil berkata, VESOM 2 akan menilai perkembangan dan memutuskan langkah konkrit serta tindakan selanjutnya untuk mencapai matlamat ditetapkan yang akan dimaklumkan kepada Menteri-Menteri Bertanggungjawab bagi Perdagangan (MRT) apabila mereka mengadakan pertemuan esok.

“Penting untuk kita menunjukkan kesepakatan terhadap inisiatif ini dan memberi keyakinan kepada menteri kita bahawa kita mampu menjalankannya mengikut arahan mereka,” katanya.

Beliau turut menegaskan APEC untuk memperkukuh pertalian agar lebih kuat dalam mengharungi ujian akibat pandemik Covid-19.

Katanya pada Mei, pegawai-pegawai kanan diarahkan mengambil semua langkah perlu untuk memastikan aliran perkhidmatan barangan dan perkhidmatan di seluruh rantau ini terus tidak mengalami gangguan.

“Kami juga diarahkan mewujudkan pendekatan yang selaras untuk mengumpulkan dan berkongsi maklumat mengenai dasar dan langkah berkaitan Covid-19 dan kesan ekonomi,” katanya.

Menurut Kementerian Perdagangan Antarabangsa dan Industri (MITI), mesyuarat VMRT dijadual diadakan pada April lepas di Kuala Lumpur, namun ditangguhkan kepada 25 Julai akibat pandemik Covid-19.

Menteri Kanan merangkap Menteri MITI Datuk Seri Mohamed Azmin Ali akan mempengerusikan mesyuarat digital pertama menteri perdagangan APEC 2020. – Bernama

See author's posts


Motada gigih majukan 16 ekar ladang nanas

MOTADA membersihkan anak benih nanas sebelum ditanam.

Berbudi kepada tanah untuk sara diri dan berkongsirezeki bersama orang lain. Inilah prinsip yang diamalkan oleh penanam nanas gigih dari Kampung Gedong, Simunjan, Motada Haji Dan, 50.

Memulakan ladang nanasnya sejak 2016 di atas tanah milik beliau sendiri seluas 16 ekar di Kilometer 14 Jalan Gedong –Simunjan, Motada sudah beberapa kali menuai hasil daripada jerih usahanya itu.

Bercerita tentang usahanya itu, Motada berkata beliau tergerak untuk mengusahakan tanaman nanas kerana melihat potensi besar tanaman ini, bukan sahaja untuk melonjakkan ekonomi keluarga tetapi juga untuk pasaran lebih luas.

“Awalnya saya hanya menanam nanas jenis Morris tetapi tahun ini saya disyorkan oleh Lembaga Nanas untuk meneroka benih MD2, sekali gus membantu  mempromosi varieti nanas itu di Sarawak,” kata Motada yang menanam 17,000 pokok nanas pada setiap ekar  ladang beliau.

Nanas  MD2 ditanam secara meluas di Semenanjung Malaysia dengan sasaran untuk eskport dan Motada merupakan segelintir pekebun nanas yang diberi peluang memperluaskan varieti ini di Sarawak.

“Setakat ini saya sudah menanam 40,000 pokok nanas MD2 ini di atas tanah seluas dua setengah ekar. Bagaimanapun keutamaan saya tetap nanas Morris,” kata beliau yang dibantu dua pekerja tetap di dalam mengusahakan ladang nanasnya itu.

Bercerita lanjut tentang teknik penanaman pula, selain baja, beliau berkata tanaman ini memerlukan hormon khas untuk menyihatkan pokok dan mempercepatkan pengeluaran buahnya.  Dengan hormon, pokok nanas boleh berbuah dalam jangka masa lapan hingga 10 bulan selepas ditanam berbanding dengan tempoh 18 bulan 20 bulan jika tanpa bantuan hormon.

Malah beliau juga sentiasa mendapat sokongan dan bantuan daripada Lembaga Nanas dari segi bekalan baja, hormon dan benih nanas, selain bimbingan penanaman dari semasa ke semasa.

Sudah mengumpul banyak pengalaman di dalam bidang ini, Motada tidak menafikan masalah tetap ada, terutamanya aspek cuaca serta serangan serangga dan haiwan.

Kata beliau, antara yang sukar diatasi adalah masalah cuaca kerana musuh utama tanaman ini adalah tanah yang basah, air bertakung serta hujan yang terlalu banyak.

“Selain itu saya juga berdepan ancaman serangga dan haiwan perosak.  Serangan serangga boleh mewujudkan fenomena ‘nanas mata hantu’ yang menyebabkan buahnya jadi hitam, selain monyet-monyet yang suka mencabut benih baharu ditanam untuk memakan pucuknya serta serangan tupai dan tikus yang memakan umbut serta buah nanas,” kata Motada.

Bagaimanapun semua ini tidak menghalang beliau daripada terus memajukan ladang nanasnya ini.  Malah beliau menyimpan impian untuk meluaskan lagi usaha ini, bukan setakat untuk sara diri tetapi menjadikannya sebagai satu industri, khasnya di kawasan Gedong.

Dengan cara ini kata  Motada, beliau bukan sahaja dapat memajukan diri tetapi membantu lebih ramai penduduk kampung untuk sama-sama memajukan diri melalui tanaman nanas khasnya dan industri nanas, amnya.

“Matlamat saya adalah untuk berbahagi rezeki dengan penduduk kampung melalui peluang pekerjaan di dalam bidang ini kerana saya yakin tanaman nanas ini boleh menguntungkan semua orang,” kata Motada.

Oleh HAINI DARANI

See author's posts


JAPEN semarakan semangat patriotisme

KUCHING: Walaupun dunia dilanda kegusaran berikutan pandemik Covid -19, namun ianya tidak menjadi penghalang kepada Jabatan Penerangan Malaysia (JAPEN) untuk menganjurkan program-program berbentuk patriotik sempena Bulan Kebangsaan.

Berbeza seperti tahun-tahun sebelumnya, kebanyakan aktiviti anjuran JAPEN pada tahun ini turut menerima tempias yang mana praktik norma baharu diamalkan bersesuaian dengan arahan Prosedur Operasi Standard (SOP) yang ditetapkan oleh kerajaan.

Antaranya pada 28 Julai baru-baru ini, JAPEN telah berjaya menganjurkan Majlis Pelancaran Bulan Kebangsaan dan Kibar Jalur Gemilang 2020 di peringkat kebangsaan yang disempurnakan oleh Perdana Menteri Malaysia, Tan Sri Muhyiddin Yassin di Dataran Perdana, Bangunan Perdana Putra, Pusat Pentadbiran Kerajaan Persekutuan, Putrajaya.

Majlis pelancaran ini berlangsung serentak di seluruh negara, bersamaan dengan waktu pelancaran peringkat kebangsaan yang dipancarkan secara ‘live-streaming’ melalui rancangan ‘Selamat Pagi Malaysia’ oleh Radio Televisyen Malaysia (RTM).

Manakala di peringkat Negeri Sarawak, majlis ini telah disempurnakan oleh Ketua Menteri, Datuk Patinggi Abang Abdul Rahman Zohari Tun Abang Openg di Dewan Undangan Negeri (DUN), Petra Jaya Kuching.

Menurut Abang Johari, perbezaan budaya, tradisi dan agama bukan penghalang perpaduan rakyat di bumi kenyalang tetapi menjadi kekuatan ke arah matlamat yang sama iaitu mewujudkan Sarawak dan Malaysia yang cemerlang.

Beliau juga berharap agar seluruh masyarakat sama-sama mengibarkan Jalur Gemilang di premis-premis perniagaan, taman-taman perumahan, kampung-kampung, rumah-rumah panjang dan kenderaan bagi menunjukkan semangat kebangsaan.

Sempena Pelancaran Bulan Kebangsaan dan kempen Kibar Jalur Gemilang 2020, JAPEN turut mengadakan Program Konvoi Jalur Gemilang sebagai salah satu pengisian acara bagi  mengekalkan dan menyemarakkan lagi semangat patriotisme serta menyemai rasa cintakan negara di kalangan rakyat berbilang bangsa.

Di Sarawak, sebanyak 11 buah kenderaan agensi dibawah Kementerian Komunikasi dan Multimedia Malaysia (KKMM) dan 45 orang peserta terlibat dalam Konvoi Jalur Gemilang pada tahun ini.

Sehubungan itu, pada hari yang sama semasa Pelancaran Bulan Kebangsaan dan Kibar Jalur Gemilang 2020, Pasukan Konvoi Jalur Gemilang telah memulakan perjalanan sejauh 34 KM mengelilingi Bandar Kuching yang bermula di Perkarangan Ibu Pejabat JAPEN Sarawak dan disusuli persinggahan pertama iaitu di Perkarangan Dewan Undangan Negeri, Petra Jaya, Kuching.

Pasukan konvoi seterusnya bergerak ke Kampung No.4 Patingan dan Perkarangan Bangunan Sultan Iskandar di Kompleks Kerajaan Persekutuan Kuching, Jalan Simpang Tiga sebelum berakhir di Perkarangan Ibu pejabat, JAPEN Sarawak.

Pasukan Konvoi akan meneruskan perjalanan ke Sibu, seminggu sebelum sambutan Hari Malaysia Peringkat Kebangsaan di Dataran Wisma Sanyan Sibu yang dijadualkan pada 16 September 2020 bagi mengajak orang ramai sama-sama memeriahkan Hari Malaysia dan membuat hebahan serta mengedarkan risalah bagi menyemarakkan bulan kebangsaan. – PENERANGAN

See author's posts


Jangan berebut jawatan

AMANAT… Datuk Patinggi Tan Sri Abang Johari Tun Openg berucap semasa menghadiri Majlis Perhimpunan Agung Parti Pesaka Bumiputera Bersatu (PBB) ke-15 di Pusat Konvensyen Borneo Kuching (BCCK), semalam.• Foto HERRIEY NAHA

KUCHING: Datuk Patinggi Tan Sri Abang Johari Tun Openg memberi amaran kepada pemimpin dan ahli Parti Pesaka Bumiputera Bersatu (PBB) supaya tidak berebut jawatan hingga boleh memudaratkan parti.

Presiden PBB itu berkata, pemimpin bertukar ganti tetapi dalam proses itu, mereka perlu mengelak ‘berkelahi sesama sendiri’ bagi mengelak perpecahan.

“Yang penting, PBB jadi parti yang kuat. Sekarang pun kuat, tetapi berapa lama boleh kuat?.

“Pemimpin bertukar ganti asal jangan ada perebutan, mempunyai ‘warlord’ seperti parti lain… bergaduh sesama sendiri, parti (jadi) hancur,” katanya.

Beliau berkata demikian dalam ucapan penggulungan di akhir Perhimpunan Agung PBB ke-15 di Pusat Konvensyen Borneo Kuching (BCCK) di sini semalam.

Bagaimanapun, menurut Premier Sarawak, perkara seperti gaduh sesama sendiri tidak berlaku dalam parti PBB hingga kini.

Katanya, mereka mungkin tahu masa belum sampai untuk naik tangga hierarki dalam parti dan belum cukup latihan.

“Macam sayalah (jadi Premier Sarawak)… itu ketentuan Allah. Jadi apa nak direbut? Boleh pecah parti.

“Alhamdulilah, sampai sekarang PBB masih kuat. Kita latih orang muda daripada sekarang, naik, naik, naik… latih untuk masa depan.

“Saya ini dah tua juga, “ katanya dan menambah bahawa sebab itu PBB menubuhkan sayap baharu ‘Pergerakan Belia PBB’ untuk mereka berusia 18 hingga 28 tahun.

Beliau berkata, penuhuhan sayap muda itu adalah bagi mendedahkan mereka dalam selok-belok politik.

Dalam sidang media kemudian, Abang Johari menjelaskan bahawa penubuhan sayap muda dalam parti adalah bagi memberi latihan awal kepada mereka supaya mengenali erti politik secara rasional.

Katanya, mereka akan dididik secara berhemah dengan menimba pengetahuan luas.

“Apabila sudah mencapai usia 28 tahun nanti, mereka sudah mempunyai latar belakang politik sebagai landasan untuk membangun masyarakat dan negeri ini,” katanya.

Dalam ucapan selama 46 minit itu sebelum itu, beliau turut memperjelaskan usaha kerajaan Parti Gabungan Sarawak (GPS) bagi menambah hasil negeri.

Katanya, ia termasuk melalui industri karbon dan hidrogen dengan pelabur dari Korea Selatan turut melabur.

Malah kata beliau, usaha menubuhkan Dana Berdaulat bertujuan untuk masa depan anal muda di negeri ini.

Semua jawatan tertinggi dalam parti PBB kecuali untuk 16 jawatan Majlis Tertinggi (MT) dimenangi tanpa tanding, pada perhimpunan agung kali ini.

See author's posts


Pesta Anak Negeri Borneo di Pasar Seni hari ini hingga Ahad

KUALA LUMPUR: Bersempena Pesta Kaamatan dan Hari Gawai yang akan disambut masing-masing pada 30 Mei dan 1 Jun ini, Persatuan Sukaseni Kuala Lumpur (Sukaseni) menganjurkan Pesta Anak Negeri Borneo (Borneo Native Festival) selama tiga hari bermula hari ini di Pasar Seni, di sini.

Presiden Sukaseni Rafie Syazwan Arpandi, 30, berkata, festival yang berlangsung dari 10.00 pagi hingga 7.00 malam itu, antaranya menyajikan persembahan tarian tradisional masyarakat Borneo, pertandingan ratu cantik dan reruai jualan termasuk makanan tradisional Sabah dan Sarawak.

“Festival ini diadakan bagi memperkenalkan budaya masyarakat Borneo kepada orang Semenanjung selain membawa perayaan Kaamatan dan Hari Gawai untuk diraikan bersama orang Sabah dan Sarawak yang tidak dapat pulang ke kampung.

“Sebanyak 84 reruai jualan dibuka antaranya kraf tangan, makanan tradisi melibatkan usahawan Sabah dan Sarawak serta tumpuan utama pada esok (20 Mei), kita akan adakan perarakan dengan kerjasama Persatuan Gabungan Orang Asal Sabah Sarawak serta pelajar universiti,” katanya kepada Bernama.

Selain itu beberapa forum dan bengkel kreatif turut dianjurkan selama tiga hari dengan kerjasama Universiti Malaysia Sarawak, Persatuan Sejarah Malaysia, Akademi Seni Budaya dan Warisan Kebangsaan (ASWARA) dan Universiti Kebangsaan Malaysia.

Terdahulu, Timbalan Perdana Menteri Datuk Seri Fadillah Yusof meluangkan masa kira-kira 30 minit melawat reruai jualan di festival itu selain beramah mesra dengan penjual dan pengunjung yang hadir.

Pesta Anak Negeri Borneo tahun ini merupakan edisi kedua selepas pertama kali dianjurkan tahun lepas.   – Bernama

See author's posts


Doktor swasta boleh mohon permit kerja 5 tahun

KUCHING: Doktor dari Semenanjung yang bekerja di hospital swasta di negeri ini boleh memohon permit kerja lima tahun daripada Kerajaan Sarawak.

Premier Sarawak, Datuk Patinggi Tan Sri Abang Johari Tun Openg berkata, ia bagi memudahkan mereka bekerja dan tidak perlu memohon permit kerja itu setiap tahun supaya lebih ramai tenaga mahir bagi menyokong pertumbuhan ekonomi Sarawak.

“Kita benarkan ini supaya golongan profesional boleh bekerja dan tinggal di Sarawak selama bertahun-tahun. Kita boleh buat ini kerana (urusan) imigresen di bawah Kerajaan Negeri,” katanya pada majlis makan malam Rangkaian Bersama Persatuan Hospital Swasta Malaysia (APHM) di sini, malam tadi.

Abang Johari berkata, pengeluaran permit kerja jangka panjang adalah inisiatif Kerajaan Negeri dan turut merangkumi semua sektor aktiviti ekonomi daripada perindustrian kepada perkhidmatan, termasuk sektor perubatan.

Beliau berkata, Sarawak turut mengalu-alukan bukan pakar perubatan Sarawak untuk berlatih atau bekerja di negeri ini selagi mereka memenuhi keperluan imigresen serta mendapatkan kelulusan dan lesen yang diperlukan daripada badan kawal selia berkaitan.

Katanya, ini selaras dengan dasar terbaharu Kerajaan Negeri untuk mengeluarkan permit kerja lima tahun untuk profesional atau ekspatriat asing yang datang bekerja di Sarawak.

Mengenai permintaan untuk melanjutkan tempoh visa pelancong perubatan yang diketengahkan Presiden APHM, Datuk Dr Kuljit Singh iaitu hanya 14 hari, beliau memberi jaminan akan memperbetulkan perkara itu kerana kebiasaannya Sarawak menyediakan visa tiga bulan untuk pelancong perubatan mendapatkan rawatan di Sarawak.

“Kita benarkan orang ramai datang ke Sarawak dan kebiasaannya kita akan beri visa tiga bulan. Saya tidak tahu mengapa hanya 14 hari (untuk pelancong perubatan). Saya akan membetulkannya, terutama bagi mereka yang mendapatkan rawatan perubatan,” katanya.

Terdahulu, Datuk Dr Kuljit Singh berkata beliau dimaklumkan pelancong perubatan hanya dibenarkan visa 14 hari dan berpendapat bahawa visa 30 hari akan berguna untuk rawatan lengkap.

“Ini akan mengelakkan kebimbangan kepada pelancong perubatan kami apabila kadangkala tempoh 14 hari terlalu singkat. Walaupun ia boleh dilanjutkan tetapi ini menyebabkan banyak kesulitan dan tekanan kepada pesakit dan hospital. Kami berharap perkara ini dapat diteliti,” katanya.

See author's posts


Tindakan keras terhadap pesalah langgar PKP

BEKENU: Orang ramai setuju jika anggota Angkatan Tentera Malaysia (ATM) ditempatkan di sekitar pekan Bekenu dan Batu Niah ketika arahan Perintah Kawalan Pergerakan (PKP3) Fasa Ketiga ini.

Tinjauan Utusan Sarawak di sekatan jalan di KM10 Jalan Persisiran Pantai Miri Bintulu semalam mendapati lebih lima buah lori ATM dalam perjalanan menuju ke arah Batu Niah dan Bintulu pagi semalam.

Jembu Jiram dari Niah ketika dihubungi berkata, memang lebih baik jika ada anggota ATM ditempatkan di Batu Nian untuk kawalan pergerakan orang ramai bagi memendungi wabak Covid-19.

“Dalam beberapa hari yang lepas, orang ramai sangat bebas bergerak di Batu Niah dan begitu juga di Bekenu.

“Jika individu keluar ke pasar tanpa tujuan dan alasan kukuh, harap pihak PDRM dan ATM mengenakan tindakan keras terhadap mereka itu,” jelasnya.

Sementara itu, Micheal Sait dari Bekenu berkata, seharusnya kawasan yang kekurangan anggota PDRM dan RELA perlu ada anggota ATM untuk membantu kawalan PKP3.

Katanya, berita di akhbar tempatan tentang sebuah bank di Batu Niah telah dipenuhi orang ramai sangat digerun terutamanya tentang wabak Covid-19.

“Sosial dan jarak tidak dikawal sebab Daerah Subis masih zon hijau, zon hijau akan tercemar jika wabak Covid-19 merebak dan keadaan boleh menjadi teruk daripada sekarang.

“Virus itu tidak dapat nampak, kalau boleh dilihat dengan mata kasar senang dielak, maka itu diharapkan semua pihak perlu bertanggungjawab jangan pandang ringan,” jelasnya.

Justeru itu, orang ramai dinasihat sekerasnya untuk menjaga kesihatan dan kebersihan masing-masing, terus bekerjasama patuhi PKP dengan duduk diam di rumah.

See author's posts


Selesaikan isu dana politik sebelum PRU-15

MENTERI di Jabatan Perdana Menteri (Undang-undang dan Parlimen), Datuk Seri Wan Junaidi Tuanku Jaafar, ada memberi bayangan perkara yang bakal menjadi larangan dalam RUU itu nanti.

SETELAH kejayaan memperkenalkan undang-undang bagi mengatasi gejala melompat parti dalam kalangan Ahli Parlimen, satu lagi isu penting perlu diselesaikan sebelum mengadakan Pilihan Raya Umum ke-15 (PRU-15).

Isu itu ialah berkaitan dana atau sumbangan politik yang dilihat banyak menyumbang kepada amalan rasuah, salah guna kuasa dan ketirisan selama ini.

Kesannya bukan semasa pilihan raya tetapi selepas sesebuah parti atau seseorang wakil rakyat menang dalam pilihan raya.

Ini kerana ada taukeh, syarikat tertentu dan individu yang kaya raya sanggup membiayai calon dan parti politik tertentu sepanjang kempen pilihan raya, dengan harapan untuk mendapat projek lebih besar selepas calon atau parti yang ditajanya menang atau kepentingan lain termasuk melobi untuk jawatan tertentu.

“Hari ini, aku tolong engkau, esok engkau pula tolong aku”, ungkapan yang biasa kita dengar. Malah, ada wakil rakyat sebelum ini yang memberi projek di bawah Program Transformasi Luar Bandar (RTP) secara terus, bukan tender terbuka kepada kontraktor tertentu kerana ‘terhutang budi’ membantunya membiayai kempen pilihan raya sebelum ini.

Mungkin semua ini akan berlalu dan tidak dibenarkan lagi apabila Rang Undang-Undang (RUU) Sumbangan Politik yang dijangka dibentangkan di Dewan Rakyat pada Oktober ini?

Kelmarin, Menteri di Jabatan Perdana Menteri (Undang-undang dan Parlimen), Datuk Seri Wan Junaidi Tuanku Jaafar, ada memberi bayangan perkara yang bakal menjadi larangan dalam RUU itu nanti.

Antaranya ialah parti politik tidak boleh menerima dana daripada pihak yang mempunyai kaitan dengan kerajaan termasuk syarikat berkaitan kerajaan (GLC). Malah parti politik juga tidak akan dibenarkan mendapat sumbangan dari luar negara untuk kelangsungan parti masing-masing.

Menurut Wan Junaidi, institusi yang menerima sumbangan daripada kerajaan, juga tak boleh bagi sumbangan untuk dana politik. Satu lagi, pihak yang dapat lesen atau geran daripada kerajaan, juga tak boleh kerana ada konflik kepentingan.

“Satu lagi yang dibincangkan adalah syarikat yang mendapat kontrak kerajaan, jangan nanti dia jumpa menteri beritahu pihak dia ada sumbangkan dalam dana politik, jadi kena bagi kontrak kepada syarikat itu. Semua perkara ini ada dibincangkan, kerana ia babitkan intergriti. Bagaimanapun secara keseluruhannya, ia kini di landasan yang tepat,” katanya.

Diharap RUU Sumbangan Politik apabila dibentangkan di Dewan Rakyat Oktober nanti, diluluskan dengan sebulat suara oleh Ahli Parlimen, seperti juga pindaan RUU Perlembagaan (Pindaan) (No 3) 2022 berkaitan larangan Ahli Parlimen bertukar parti ketika dibentangkan pada 28 Julai lalu.

Ini juga bagi menunjukkan ketelusan dan akauntabiliti dalam tadbir urus politik.

Sudah menjadi rahsia terbuka ramai taukeh besar menaja calon atau parti tertentu dalam setiap pilihan raya di negara ini. Malah ada yang sanggup menaja calon lawan atau parti lawan secara sembunyi dengan harapan mendapatkan habuan apabila menang.

Bagaimanapun, bagi sesetengah ahli politik, adalah tidak adil untuk parti jika ada mana-mana pihak menyumbang dengan ikhlas dikira sebagai rasuah.

Misalnya, kontraktor yang mendapat tender secara terbuka (bukan rundingan terus) di sesuatu kawasan Dewan Undangan Negeri (DUN), pasti mahu menyumbang sedikit sebanyak rezekinya secara ikhlas kepada wakil rakyat di kawasan itu bagi membiayai sedikit kewangan untuk kempen.

Semua ini perlu diperhalusi sebelum RUU Sumbangan Politik dibentangkan di Dewan Rakyat Oktober nanti.

Selama ini isu berkaitan dengan dana yang diterima oleh kebanyakan parti politik untuk berhadapan pilihan raya menelan belanja yang besar mencecah jutaan ringgit. Ini bukan rahsia lagi.

Sebenarnya, sejak zaman Datuk Seri Najib Razak sebagai Perdana Menteri, sudah dirancang isu mahu memperkenalkan undang-undang sumbangan politik. Namun, pembangkang ketika itu dikatakan membantah kerana khuatir pemberi dana politik disenarai hitam daripada mendapat projek kerajaan.

Undang-undang itu perlu, bagi mengelak risiko rasuah serta penyalahgunaan kuasa membabitkan ahli politik yang memberi impak negatif kepada imej negara dan kerajaan.

Suruhanjaya Pencegahan Rasuah Malaysia (SPRM) sendiri mengakui Akta Pembiayaan Dana Politik dapat dijadikan panduan kepada agensi itu untuk membezakan antara dana politik dengan sumbangan kepada parti atau ahli politik yang boleh dikategorikan sebagai rasuah.

Mungkin sukar untuk SPRM membezakan pemberian dana politik dengan rasuah. Perkara ini juga perlu definisi tepat.

Apabila RUU Sumbangan Politik dijadikan undang-undang, maka apa-apa tindakan termasuk derma atau sumbangan orang ramai, persendirian mahupun syarikat kepada pemimpin politik berdasarkan syarat tertentu adalah ‘dihalalkan’ seperti di Amerika Syarikat, sekali gus ia tidak boleh lagi dikaitkan dengan rasuah.

Di Amerika Syarikat, pembiayaan dana politik dibenar untuk diberikan kepada parti tertentu dengan mengisytiharkan pemberi dana berkenaan. Ia juga mempunyai sistem lobi yang mana duit dibayar kepada orang tertentu sama ada yang mewalili parti Demokrat atau Republican.

Di Jerman dana awam atau wang kerajaan diperuntukkan khusus untuk parti-parti politik. Ia dilaksanakan melalui satu peraturan yang dimasukkan dalam Akta Parti Politik Jerman.

Pemberian peruntukan khusus ini dibuat berasaskan kepada kedudukan dan sokongan sesebuah parti itu dalam masyarakat. Jika parti itu besar dan berpengaruh, maka ia berhak mendapat peruntukan yang lebih besar.

Negara lain yang dianggap mempunyai pengalaman terbaik dan unik dalam reformasi perundangan serta penguatkuasaan peraturan pembiayaan politik adalah

Kanada, Korea Selatan, India, Mexico dan Taiwan.

Apa pun, tidak salah untuk meniru kaedah diguna pakai negara lain tetapi disesuaikan dengan keadaan setempat jika dirasakan baik.

Oleh itu, peraturan baharu itu nanti perlu jelas dan terperinci. Paling penting libat urus bersama pemegang taruh seperti mana dilakukan sebelum pembentangan RUU berkaitan larangan Ahli Parlimen bertukar parti tempoh hari.

Ketika itu perbincangan turut diadakan bersama Ahli Parlimen pembangkang untuk memberi input. Ini menyebabkan apabila dibentang di Dewan Rakyat, tidak timbul lagi isu menolak, semua yang hadir menyokong.

Pastikan undang-undang itu nanti tiada ruang untuk dimanipulasi. Maklumlah, ahli politik kadang-kala suka melakukan sesuatu dengan alasan ‘tidak disebut secara khusus’ dalam undang-undang untuk ‘menghalalkan’ aktiviti mereka.

Bentuk dana atau sumbangan politik perlu diperhalusi seperti derma atau apa-apa bentuk pendanaan dan pembiayaan yang mesti dinyatakan dengan jelas dalam undang-undang.

RUU itu penting dan perlu sebelum PRU-15 bagi mengelak risiko rasuah serta penyalahgunaan kuasa membabitkan ahli politik.

Persoalannya sekarang ialah bentuk hukuman dan denda bakal diadakan dibawah undang-undang dana politik itu nanti setelah dilulus dan diwartakan.

Siapa patut dihukum, hanya penerima dana atau penderma sekali? Atau kedua-duanya?

Persoalan seterusnya ialah apa kesan hukuman itu nanti, sama ada kemenangan calon yang terbukti melanggar peraturan itu dibatalkan?

* Penulis adalah Penasihat Editorial Eksekutif Utusan Sarawak

See author's posts


13,500 liter diesel dirampas

BINTULU: oleh pasukan Pasukan Polis Marin (PPM) Wilayah 5 Bintulu telah berjaya merampas 13,500 liter minyak diesel yang dianggarkan bernilai RM23,895 dalam operasi Op Landai yang dijalankan baru-baru ini.

Komander PPM Wilayah 5 Sarawak ACP Shamsol Kassim berkata, turut dirampas ialah sebuah lori tangki bersama seorang pemandu berusia lingkungan 50 tahun yang membawa muatan terbabit untuk membantu sisatan dalam operasi yang dijalankan di Batu 60 Jalan Bintulu-Miri.

“Semasa pemeriksaan dijalankan telah mendapati pemilik atau penjaga gagal mengemukakan sebarang bukti berdokumen kebenaran dari pihak KPDNHEP,” katanya dalam satu kenyataan semalam.

Menurutnya, rampasan tersebut dilakukan di bawah Akta Kawalan Bekalan 1961 atas kesalahan memiliki atau menyimpan barang kawalan tanpa permit atau tanpa lesen atau tanpa kebenaran khas dari Kementerian Perdagangan Dalam Negeri dan Hal Ehwal Pengguna (KPDNHEP).

“Pemerikasaan ke atas lori tersebut dilakukan oleh seorang pegawai dan tiga anggota Unit Risikan Marin sekitar 11.00 pagi,” katanya.

Sementara itu katanya, kes tersebut telah dirujuk dan diserahkan kepada KPDNHEP Bahagian Bintulu untuk tindakan lanjut.

Oleh Ellie Edward

See author's posts


16 kes positif baharu direkodkan

KUCHING: Sarawak telah merekodkan enam belas lagi kes baharu positif Covid-19 semalam, menjadikan jumlah bilangan kes di negeri ini sebanyak 387 kes sejak kes positif pertama dilaporkan pada 13 Mac.

Timbalan Ketua Menteri Datuk Amar Douglas Uggah Embas berkata, daripada 16 kes tersebut, 13 kes dirawat di Hospital Umum Sarawak (HUS), dua kes dirawat di Hospital Miri dan satu kes di Hospital Bintulu.

“Manakala, sebanyak 116 kes baharu Orang Yang Disyaki (PUI) dilaporkan menjadikan jumlah keseluruhan sebanyak 3,065 kes.

“Daripada jumlah itu, 2,419 kes adalah negatif dan 49 kes PUI masih menunggu keputusan makmal,” katanya kepada pemberita dalam sidang media Jawatankuasa Pengurusan Bencana Negeri (JPBN) Sarawak yang diadakan di Wisma Bapa Malaysia semalam.

Menurut Uggah yang juga pengerusi JPBN, Kuching mencatatkan bilangan PUI tertinggi semalam dengan 59 kes diikuti Serian dan Miri dengan 16 kes.

“Sementara di daerah lain pula, Samarahan mencatatkan sembilan kes PUI, Bau, Simunjan dan Bintulu (empat), Lundu, Julau, Betong dan Mukah masing-masing mencatatkan satu kes,” beritahu Uggah.

Katanya, terdapat penambahan seramai 14 orang rakyat Sarawak yang tiba dari luar negara, Semenanjung, Sabah dan Labuan menjadikan jumlah keseluruhan seramai 1,091 orang yang ditempatkan di Pusat Survelan sebagai Orang Di Bawah Pengawasan (PUS) di Bahagian Kuching, Bintulu, Miri dan Limbang.

Tambah beliau, Sarawak kini berada dalam keadaan yang terkawal dengan kadar pematuhan Perintah Kawalan Pergerakan (PKP) adalah sebanyak 97 peratus.

Beliau kemudianya menyeru agar rakyat Sarawak terus mematuhi arahan yang telah dikeluarkan oleh kerajaan demi mengekang penularan Covid-19 ini daripada terus merebak.

Turut hadir, Menteri Perumahan dan Kerajaan Tempatan, Dato’ Sri Dr. Sim Kui Hian.

See author's posts


Tumpu kemudahan pendidikan – Chee

KABONG: Kemudahan pendidikan anak-anak di sekolah perlu diberikan perhatian sewajarnya demi memastikan mereka mendapat pembelajaran yang sempurna.

Ahli Dewan Undangan Negeri (ADUN) Kabong, Mohd. Chee Kadir berkata, dalam hal ini beliau komited dengan membangunkan infrastruktur dan kemudahan sekolah supaya anak-anak dapat belajar dalam suasana selesa.“Saya komited dalam membangunkan sekolah supaya anak-anak dapat belajar dengan selesa.

“Justeru, ibu bapa diminta untuk tidak sesekali mengabaikan pembelajaran anak-anak mereka, kerana dengan pelajaran akan dapat meningkatkan taraf ekonomi keluarga apabila mereka berjaya dalam pelajaran dan bekerja dengan baik,” katanya pada Majlis Ringkas Perasmian Dataran Terbuka MCK Sekolah Kebangsaan (SK) Sungai Pasir dekat sini semalam.

Chee Kadir berkata, peruntukan terus disalurkan untuk menaik taraf prasarana sekolah di kawasan Dewan Undangan Negeri (DUN) Kabong sebagai sokongan kepada institusi pendidikan dalam usaha melahirkan lebih ramai insan cemerlang.

Beliau berkata, usaha itu penting bagi memastikan prasarana dan kemudahan yang diperlukan oleh sekolah di kawasannya sentiasa diberi perhatian sewajarnya.

“Saya sedar memang ada cabarannya namun, saya memberi jaminan akan terus komited membantu tingkatkan prasarana pendidikan di seluruh DUN Kabong selagi saya masih bergelar wakil rakyat di kawasan ini,” ujarnya.

Chee Kadir berkata, dalam tempoh empat tahun berkhidmat, beliau telah menyalurkan peruntukan besar untuk sekolah rendah dan menengah di DUN Kabong.

Justeru, beliau akan berusaha meningkatkan kualiti pendidikan terus diberi tumpuan bagi memastikan anak-anak di kawasan itu menimba ilmu dalam suasana selesa.

“Saya memberi tumpuan terhadap aspek pendidikan kerana sedar ia adalah pelaburan terbaik untuk masa depan.

“Malah, saya juga percaya ilmu yang sempurna mampu menyediakan kehidupan lebih terjamin khususnya kepada golongan muda,” ujar beliau.

Pada majlis tersebut, Chee Kadir menyampaikan cek peruntukan RM15,000 bagi tujuan pembelian alat siaraya dan urus tadbir bilik darjah baharu SK Sungai Pasir.

Oleh Adi Safarman

See author's posts


Belanjawan 2023 dibentang semula penuhi keperluan setiap masyarakat – Anwar

BANDAR SERI BEGAWAN: Perdana Menteri Datuk Seri Anwar Ibrahim memberikan jaminan bahawa Belanjawan 2023 yang akan dibentang semula bulan depan akan memenuhi keperluan setiap lapisan rakyat dan kumpulan masyarakat.

Beliau yang juga Menteri Kewangan berkata kandungan Belanjawan 2023 masih diperincikan lagi namun, kerajaan di bawah pentadbirannya tidak akan meminggirkan mana-mana pihak.

“Belum siap lagi (Belanjawan 2023), inilah masalahnya. Sarawak minta (peruntukan), Sabah pun minta (peruntukan).

“Di bawah (pentadbiran) saya, (M40) tidak dipinggirkan. B40 penting, tapi M40 juga kita akan berikan perhatian,” katanya kepada media Malaysia di akhir lawatan dua hari di sini, hari ini.

Hadir sama Premier Sarawak Tan Sri Abang Johari Tun Openg, Ketua Menteri Sabah Datuk Seri Hajiji Noor dan Menteri Luar Datuk Seri Dr Zambry Abdul Kadir.

Belanjawan 2023 akan dibentang semula di Dewan Rakyat pada Jumaat 24 Feb, 2023.

Sebelum ini, Anwar dilaporkan berkata Belanjawan 2023 yang bakal dibentang semula tidak akan terikat dengan perkara yang dibentang oleh kerajaan terdahulu.

Bagaimanapun, cadangan yang dibuat dalam belanjawan terdahulu tetap diambil kira dalam perangkaan Belanjawan 2023 yang baharu. – Bernama.

See author's posts


Kerajaan kekal kadar LKM

SIBU: Menteri Pengangkutan Datuk Seri Dr. Wee Ka Siong memberi jaminan bahawa kerajaan akan terus mengekalkan kadar Lesen Kenderaan Motor (LKM) atau cukai jalan Sarawak untuk rakyat di negeri ini.

Tegasnya, kerajaan menerusi Kementerian Pengangkutan tidak mempunyai sebarang perancangan untuk menyelaras kadar tersebut mengikut kadar di Semenanjung.

Jelas beliau, kadar cukai yang dikenakan di Semenanjung, Sabah dan Sarawak adalah berbeza-beza, di mana kadar cukai jalan di Sabah dan Sarawak adalah lebih rendah.

“Kita akan mengekalkan apa sahaja (kadar bayaran LKM) yang sedang dinikmati oleh rakyat Sarawak pada masa ini.

“Ini kerana, atas faktor keadaan jalan dan faktor lain. Pada masa lalu, kita mempunyai struktur cukai yang sangat berbeza terutamanya (yang melibatkan) ‘lesen kenderaan bermotor’ (lesen kenderaan bermotor),” katanya ketika ditemui pemberita semasa melakukan lawatan ke Jabatan Pengangkutan Jalan (JPJ) Cawangan Sibu di sini, semalam.

Turut hadir, Pengarah JPJ Sarawak Mohd Syafiq Anas Abdullah, Ahli Dewan Undangan Negeri (ADUN) Repok Dato Sri Huang Tiong Sii, Ketua Pejabat JPJ Sibu Mohd Faizal David Jemat dan yang lain.

Beliau ditanya sama ada Kementerian Pengangkutan mempunyai perancangan untuk menyelaras kadar LKM atau cukai jalan di seluruh Malaysia.

Wee memberitahu bahawa, terdapat contoh kes di mana seorang pemilik (kereta jenama mahal) Porsche memandu di Semenanjung, namun (kenderaan tersebut) didaftar di sini (Sabah/Sarawak).

Sehubungan itu, beliau memberi amaran kepada pengguna jalan raya terutama di Semenanjung agar tidak menyalahgunakan LKM ini untuk menikmati kadar LKM yang rendah.

“Di Sarawak, anda hanya perlu bayar beberapa ribu sahaja, tetapi di Semenanjung anda perlu membayar kira-kira RM50,000.

“Jadi, kamu perlu bayar (kadar LKM) di mana kenderaan kamu diguna, jika di Semenanjung kamu perlu bayar ikut kadar di sana, jika di Sarawak kamu bayar ikut kadar di sini,” tegasnya.

Sementara itu, Wee turut mengedar pelitup muka kepada kakitangan JPJ yang bertugas di cawangan itu, semalam.

Oleh Nurzilla Mohamad

See author's posts


Ingkar PKP, lepaskan ‘gian’ sabung ayam

HENRY SIYU

MUKAH: Tatkala orang ramai disarankan untuk mematuhi Perintah Kawalan Pergerakan(PKP), namun terdapat sekumpulan mereka yang melepaskan gian dengan menyabung ayam.

Ini berikutan, seorang warga emas berusia 71 tahun dan  lima lelaki lain  yang ditahan oleh polis di Jalan Ulu Bayan, di sini kelmarin berikutan sedang menyabung ayam.

Ketua
Polis Daerah Mukah, DSP Jimmy Ak Panyau, mengesahkan penahanan itu adalah ekoran
serbuan yang dibuat pihak polis pada jam 3.10 petang.

“Pihak
polis Mukah telah membuat serbuan sabung ayam di Coal Stockpile Jalan Ulu Bayan
Mukah. Dalam serbuan itu, kami telah berjaya menahan kima lelaki tempatan
berumur di antara 53 tahun hingga 71 tahun,” ujarnya.

Tambahnya
lagi, semua tangkapan dibawa ke Ibu Pejabat Daerah Mukah(IPD Mukah) untuk
siasatan lanjut.

“Pihak
polis turut merampas tiga ekor ayam sabung, seekor ayam sabung mati, 18 buah
kerusi plastik, satu meja bulat plastik, satumeja kayu segi empat, satu buah
alat penimbang(dacing), satu keping kanvas, sebilah pisau taji ayam, dan wang
tunai RM 137 yang diletakkan di atas meja kayu,” ujarnya.

Jimmy
menyatakan kesemua suspek akan disiasat di bawah Seksyen 3(1) Ordinan
Penganiayaan terhadap binatang 1962 dan Sek: 11(1) PPPPB 2020. (Langgar PKP).

Beliau
menegaskan, pihaknya memandang serius perkara tersebut, apatah lagi ia berlaku
masa tempoh Perintah Kawalan Pergerakan(PKP)

“Adalah diingatkan supaya penduduk Mukah untuk
tinggal di rumah sahaja dalam tempoh ini dan jangan langgar perintah PKP. PDRM
akan mengambil tindakan tegas kepada sesiapa yang ingkar,” kata Jimmy yang
menegaskan pihak mereka tidak akan berkompromi berkaitan perihal keselamatan,” tegasnya.

See author's posts


LANGKAH PENULARAN TAMAT

KUALA LUMPUR: Selesainya proses suntikan vaksin Covid-19 ke atas Perdana Menteri Tan Sri Muhyiddin Yassin petang semalam menjadi simbolik bermulanya usaha kerajaan menamatkan penularan pandemik itu di negara ini.

Suntikan yang diterima pemimpin utama negara itu bermakna Program Imunisasi Covid-19 Kebangsaan dilancarkan secara rasmi dengan sasaran memberikan imunisasi percuma kepada kira-kira 80 peratus penduduk negara ini, baik rakyat tempatan mahupun warga asing.

Program vaksinasi itu bertujuan menyediakan perlindungan dalaman selain perlindungan luaran menerusi pematuhan terhadap tindakan pencegahan dan kawalan kesihatan awam serta pematuhan prosedur operasi standard (SOP) yang ditetapkan.

Terdahulu, perdana menteri menerima suntikan dos pertama vaksin jenis Pfizer-BioNTech di Pusat Kesihatan Daerah Putrajaya, Presint 11 di sini pada kira-kira 2.45 petang semalam.

Turut menerima suntikan pertama semalam ialah Ketua Pengarah Kesihatan Tan Sri Dr Noor Hisham Abdullah dan empat petugas Kementerian Kesihatan (KKM), iaitu Dr Tan Yee Ling, Sheilla Mellissa Sikin, Khairul Asraf Mohd Yasin dan Clement a/l Marai Francis.

Kesediaan perdana menteri dan ketua pengarah kesihatan menjadi individu terawal menerima suntikan tersebut membuktikan bahawa vaksin itu selamat, sekali gus meningkatkan keyakinan rakyat untuk turut menerimanya,

Muhyiddin yang berkongsi pengalamannya menerima suntikan itu menyifatkan proses tersebut seperti suntikan biasa dan rakyat tidak perlu bimbang untuk menuruti langkah beliau menjadi penerima vaksin berkenaan.

See author's posts